text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Bagalatia 1:1-24
1 Nna Paulo,+ moapostola+ yo a sa tšwego bathong le yo a sa bago gona ka motho, eupša a bile gona ka Jesu Kriste+ le Modimo Tate,+ yo a mo tsošitšego bahung,+2 gotee le bana babo rena bohle bao ba nago le nna,+ ke ngwalela diphuthego tša Galatia+ ke re:3 Eka le ka ba le botho bjo bogolo bja Modimo le khutšo+ tše di tšwago go Modimo Tatago rena le Morena Jesu Kriste.4 O ikgafile ka baka la dibe tša rena+ gore a re phološe tshepedišong ya gona bjale e kgopo ya dilo+ go ya ka thato+ ya Modimo le Tatago rena,5 go yena a go išwe letago go iša mehleng ya neng le neng.+ Amene.6 Ke tlabja ke gore le aroga ka go akgofa go Yo+ a le biditšego ka botho bjo bogolo bja Kriste+ la išwa mohuteng o mongwe wa ditaba tše dibotse.+7 Eupša ga go tše dingwe; ke feela gore go na le ba bangwe bao ba le tshwenyago+ gomme ba nyaka go kgopamiša ditaba tše dibotse mabapi le Kriste.+8 Lega go le bjalo, gaešita le ge e ba rena goba morongwa yo a tšwago legodimong a ka le botša se sengwe a re ke ditaba tše dibotse ka ntle le ditaba tše dibotse tšeo re le boditšego tšona, a e be yo a rogakilwego.+9 Go etša ge re boletše ka mo godimo, le nna bjale ke sa re: Mang le mang yo a le botšago se sengwe a re ke ditaba tše dibotse ka ntle le seo le se amogetšego,+ a e be yo a rogakilwego.10 Ge e le gabotse, na ke leka go kgodiša batho goba Modimo? Goba na ke nyaka go kgahliša batho?+ Ge nkabe ke sa dutše ke kgahliša batho,+ gona nkabe ke se mohlanka wa Kriste.+11 Gobane bana bešo ke nyaka le tsebe gore ditaba tše dibotse tšeo ke di boletšego ga se selo se se tšwago mothong;+12 gobane ga se ka di amogela di etšwa mothong, le gona ga se ka di rutwa, eupša e bile ka kutollo ya Jesu Kriste.+13 Ee, le kwele ka boitshwaro bja ka bja pele Bojudeng,+ gore ke ile ka dula ke tlaiša+ phuthego ya Modimo o šoro e bile ke leka go e šwalalanya,+14 gomme ke be ke tšwela pele kudu Bojudeng go feta ba bantši ba dithaka tša ka setšhabeng sa gešo,+ ka ge ke be ke fišegela+ ditlwaelo+ tša botatawešo kudu.15 Eupša ge Modimo yo a nkarogantšego le popelo ya mma le go mpitša+ ka botho bja gagwe bjo bogolo+ a bone e le mo gobotse16 go utolla Morwa wa gagwe ka nna,+ gore ke bolele ditaba tše dibotse ka yena ditšhabeng,+ ga se ka rerišana le motho le ge e le ofe.+17 Le gona ga se ka rotogela Jerusalema go bao e bilego baapostola pele ga ka,+ eupša ke ile ka ya Arabia gomme ka boela Damaseko.+18 Ke moka nywaga e meraro ka morago ga moo ka rotogela Jerusalema+ go etela Kefase,*+ gomme ka dula le yena matšatši a lesomehlano.19 Eupša ga se ka bona le o tee wa baapostola, ge e se feela Jakobo+ ngwanabo+ Morena.20 Bjale ge e le mabapi le dilo tšeo ke le ngwalelago tšona, ke le tiišetša pele ga Modimo gore ga ke bolele maaka.+21 Ka morago ga moo ke ile ka ya+ dileteng tša Siria le tša Tsilitsia.22 Eupša ke be ke sa tsebje ke diphuthego tša Bokriste+ tša Judea.23 Di be di fela di ekwa go thwe: “Motho yo pele a bego a re tlaiša+ bjale o bolela ditaba tše dibotse mabapi le tumelo yeo pele a ilego a leka go e šwalalanya.”+24 Ka gona tša reta+ Modimo ka baka la ka.


c: text/html

text:
Kgaolo 55: Mošemanyana o Hlankela Modimo
NA YO ga se mošemanyana yo mobotsana? Leina la gagwe ke Samuele. Monna yo a beilego seatla hlogong ya Samuele ke Eli moperisita yo mogolo wa Isiraele. Ba ba bangwe ke Elikana tatago Samuele le Hanna mmagwe bao ba mo tlišitšego go Eli.
Samuele o be a na le nywaga e ka bago e mene goba e mehlano feela. Eupša o tlo dula mo taberenakeleng ya Jehofa gotee le Eli le baperisita ba bangwe. Ke ka baka la’ng Elikana le Hanna ba ka tliša ngwana yo monyenyane gakaakaa gore a tlo hlankela Jehofa taberenakeleng? Anke re bone.
Nywageng e sego kae pele ga mo, Hanna o be a nyamile kudu. O be a nyamišitšwe ke gore o be a sa kgone go ba le ngwana mola a be a tloga a mo nyaka. Bjale ka letšatši le lengwe ge a be a etetše taberenakeleng ya Jehofa, o ile a rapela a re: ‘Hle Jehofa, o se ke wa ntebala! Ge o ka nnea morwa, ke holofetša gore ke tla go nea yena e le gore a go hlankele bophelo bja gagwe ka moka.’
Jehofa o ile a araba thapelo ya Hanna gomme ka morago ga dikgwedi tše itšego a belega Samuele. Hanna o be a rata mošemanyana wa gagwe kudu moo a ilego a thoma go mo ruta ka Jehofa e sa le yo monyenyane kudu. O ile a bolela le monna wa gagwe a re: ‘Gateetee ge Samuele a godile gomme a se sa anya, ke tla mo iša taberenakeleng gore a yo hlankela Jehofa gona.’
Se ke seo re bonago Hanna le Elikana ba se dira mo seswantšhong. Ka ge Samuele a be a rutilwe gabotse ke batswadi ba gagwe, o ile a thabišwa ke go hlankela Jehofa mo tenteng ya Gagwe. Ngwaga o mongwe le o mongwe Hanna le Elikana ba be ba etla mo tenteng ye e kgethegilego go tlo rapela le go etela mošemanyana wa bona. Le gona ngwaga o mongwe le o mongwe Hanna o be a direla Samuele seaparo se sefsa sa go hloka matsogo gomme a mo tlišetša sona.
Ge nywaga e dutše e eya, Samuele o ile a tšwela pele a hlankela taberenakeleng ya Jehofa gomme a ratwa ke Jehofa le batho. Eupša Hofini le Finease e lego barwa ba Eli moperisita yo mogolo, e be e le ba babe. Ba be ba dira dilo tše dintši tše mpe e bile ba dira gore batho ba bangwe le bona ba se ke ba kwa Jehofa. Eli o be a swanetše go ba tloša gore e se sa hlwa e eba baperisita, eupša o ile a ba tlogela.
Samuele yo monyenyane ga se a ka a dumelela dilo tše mpe tšeo di bego di direga moo taberenakeleng di mo dira gore a kgaotše go hlankela Jehofa. Eupša ka ge go be go na le batho ba sego kae feela bao ba bego ba rata Jehofa, e be e šetše e le kgale Jehofa a sa bolele le motho le ge e le ofe. Ge Samuele a godile, go ile gwa direga se se latelago:
Samuele o be a robetše ka taberenakeleng ge a ekwa lentšu le mmitša. O ile a araba a re: “Ke nna yo.” Ke moka a tsoga a kitimela go Eli a re: “Ke nna yo, ka ge o mpiditše.”
Eupša Eli a re: ‘Ga se ka go bitša; boela o yo robala.’ Ka gona Samuele a tloga a yo robala.
Ke moka a kwa lentšu le mmitša la bobedi le re: “Samuele!” Yena a tsoga a kitimela go Eli gape. A fihla a re: “Ke nna yo, ka ge o mpiditše.” Eupša Eli a re: “Ga se ka go bitša morwa wa ka. Boela o yo robala.” Ka gona Samuele a tloga a yo robala.
Lentšu la mmitša la boraro la re: “Samuele!” Yena a kitimela go Eli gape. A fihla a re: ‘Ke nna yo, ka gobane ga bjale gona o mpiditše.’ Mo lekgeng le, Eli o ile a lemoga gore Samuele o swanetše go ba a bitšwa ke Jehofa. Ka gona a re go Samuele: ‘Sepela o yo robala, e tla re ge a ka go bitša gape, wena o re: “Bolela Jehofa, mohlanka wa gago o theeditše.”’
Samuele o ile a bolela sona seo ge Jehofa a be a mmitša gape. Ke moka Jehofa a botša Samuele gore o tlo otla Eli le barwa ba gagwe. Ka morago ga moo, Hofini le Finease ba ile ba hwa ntweng ge Baisiraele ba be ba elwa le Bafilisita ke moka ge Eli a ekwa ka seo se diregilego, a wa a robega molala gomme le yena a hwa. Ka go re’alo lentšu la Jehofa le ile la phethagala.
Samuele o ile a gola gomme a ba moahlodi wa mafelelo wa Isiraele. Ge a thoma go tšofala, batho ba re go yena: ‘Re kgethele kgoši yeo e tlago go re buša.’ Samuele o be a sa nyake go dira se, ka gobane kgoši ya bona e be e le Jehofa. Eupša Jehofa o ile a re a theetše seo batho ba se bolelago.
1 Samuele 1:1-28; 2:11-36; 3:1-18; 4:16-18; 8:4-9.
Dipotšišo
- Leina la mošemanyana yo a lego mo seswantšhong ke mang, gomme ba bangwe ba ke bomang?
- Ke thapelo efe yeo Hanna a ilego a e rapela letšatšing le lengwe ge a be a etetše taberenakeleng ya Jehofa, gona Jehofa o ile a mo araba bjang?
- Samuele o be a na le nywaga e mekae ge a be a tlišwa go tlo hlankela tenteng ya Jehofa, gomme mmagwe o be a mo direla’ng ngwaga o mongwe le o mongwe?
- Maina a barwa ba Eli e be e le bomang, gona e be e le batho ba mohuta mang?
- Jehofa o ile a bitša Samuele bjang, gomme ke molaetša ofe wo a ilego A mo nea wona?
- Samuele o ile a ba eng ge a godile, gona go ile gwa direga’ng ge a be a thoma go tšofala?
Dipotšišo tša tlaleletšo
- Bala 1 Samuele 1:1-28.
Ke mohlala ofe o mobotse woo Elikana a o beetšego dihlogo tša malapa tabeng ya go etelela pele borapeding bja therešo? (1 Sam. 1:3, 21; Mat. 6:33; Bafil. 1:10)
Re ka ithuta’ng mohlaleng wa Hanna ge re lebeletšane le bothata bjo bogolo? (1 Sam. 1:10, 11; Ps. 55:22; Baroma 12:12)
- Bala 1 Samuele 2:11-36.
Eli o ile a hlompha bjang bana ba gagwe go feta Jehofa, gomme se ke temošo bjang go rena? (1 Sam. 2:22-24, 27, 29; Doit. 21:18-21; Mat. 10:36, 37)
- Bala 1 Samuele 4:16-18.
Ke melaetša efe e mene ya madimabe yeo monna yo mongwe a ilego a tla le yona go tšwa ntweng, gona e ile ya kgoma Eli bjang?
- Bala 1 Samuele 8:4-9.
Baisiraele ba ile ba kgopiša Jehofa bjang, gomme rena lehono re ka thekga bjang Mmušo wa gagwe ka potego? (1 Sam. 8:5, 7; Joh. 17:16; Jak. 4:4)

robotstxt: allowed

filter: keep


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Dikoronika 25:1-28
25 Amatsia+ o bile kgoši a na le nywaga e masomepedi-hlano, gomme o bušitše Jerusalema ka nywaga e masomepedi-senyane. Leina la mmagwe e be e le Jehoadana+ wa Jerusalema.2 O ile a dira tše di lokilego mahlong a Jehofa,+ eupša e be e se ka pelo e feletšego.+3 Ya re gateetee ge mmušo wa gagwe o matlafetše, o ile a bolaya+ bahlanka+ ba gagwe bao ba bego ba bolaile kgoši tatagwe.+4 Barwa ba bona ga se a ka a ba bolaya, eupša o ile a dira go ya kamoo go ngwadilwego molaong, ka pukung ya Moshe,+ e lego seo Jehofa a se laetšego, a re: “Botate ba se ke ba hwela barwa+ ba bona, le gona barwa ba se ke ba hwela botatago+ bona; eupša yo mongwe le yo mongwe a hwele sebe sa gagwe.”+5 Amatsia a kgoboketša Bajuda a ba emiša go ya ka dintlo tša borakgolokhukhu+ ba bona, go ya ka balaodi ba ba dikete+ le balaodi ba ba makgolo+ ba Juda le Benjamini ka moka; a ba ngwadiša go tloga ka ba nywaga e masomepedi+ go ya godimo, ke moka a hwetša e le banna ba hlaotšwego ba dikete tše makgolotharo (300 000) bao ba ka tšwago dira, ba go swara lerumo+ le kotse e kgolo.+6 Le gona mo go Isiraele o ile a thwala banna ba matla ba dikete tše lekgolo (100 000), bona bagale, a ba thwala ka ditalente* tše lekgolo tša silifera.7 Monna yo mongwe wa Modimo wa therešo+ o ile a tla go yena, a re: “Wena kgoši, anke o se ye le madira a Isiraele, ka gobane Jehofa ga a na le Isiraele,+ e lego bona barwa ka moka ba Efuraime.8 Eupša eya ka bowena, gata mogato gomme o be sebete ntweng+ ye. Modimo wa therešo a ka dira gore o kgopše pele ga lenaba; gobane Modimo o na le matla a go thuša+ le a go wiša.”+9 Ge Amatsia+ a ekwa seo a botša monna wa Modimo wa therešo a re: “Eupša go tla dirwa’ng ka ditalente tše lekgolo tšeo ke di neilego dihlopha tša bahlabani tša Isiraele?”+ Ge a re’alo monna wa Modimo wa therešo a re: “Jehofa a ka kgona go go nea tše dintši kudu go feta tše.”+10 Ka gona Amatsia a hlaola dihlopha tšela tša bahlabani tše di bego di tlile go yena go tšwa Efuraime, a re di ye gae. Eupša di ile tša tukela Juda bogale kudu, moo di ilego tša boela gae di tuka bogale.+11 Amatsia yena a ba le sebete, a eta madira a gagwe pele a ya Moeding wa Letswai;+ ke moka a bolaya barwa ba Seire+ ba dikete tše lesome (10 000).+12 Go be go na le batho ba dikete tše lesome (10 000) bao ba bego ba thopilwe ba sa phela ke barwa ba Juda. Ka gona ba ile ba ba iša godimo ga leswika le legolo ba ba fošetša fase go tšwa ka godimo ga leswika leo; ka moka ga bona ba ile ba pšhatlagana.+13 Ge e le ditho tša dihlopha tša bahlabani tšeo Amatsia a bego a di gomišitše gore di se sa ya le yena ntweng,+ tšona di ile tša hlasela metse ya Juda, go tloga ka Samaria+ go fihla Bethe-horoni+ gomme tša bolaya ba dikete tše tharo (3 000) tša ba tša tšea dithebola tše ntši kudu.14 Eupša eitše ka morago ga ge Amatsia a boile go fenya Baedomo, ya ba gona a tlišago medimo+ ya bana ba Seire gomme a itlhomela yona gore e be medimo+ ya gagwe, ke moka a e khunamela+ a ba a e thuntšhetša muši wa dihlabelo.+15 Ka gona bogale bja Jehofa bja tukela Amatsia, a romela moporofeta go yena ke moka a mmotšiša a re: “Go re’ng o ile wa tsoma+ medimo+ ya setšhaba se šele, yeo e sa kago ya hlakodiša batho ba yona seatleng sa gago?”+16 Ya re ge a sa bolela le yena, gateetee kgoši ya re go yena: “Na re go dirile moeletši wa kgoši?+ Itshepelele.+ O tla be o hwela’ng?” Ka gona moporofeta yoo a sepela, eupša a re: “Ke a tseba gore Modimo o rerile go go fediša,+ ka gobane o dirile se+ gomme wa se theetše keletšo ya ka.”+17 Ke moka Amatsia kgoši ya Juda a nyaka keletšo gomme a romela lentšu go Jehoashe morwa wa Jehoahase morwa wa Jehu kgoši ya Isiraele,+ a re: “Etla re lwe.”+18 Ka gona Jehoashe kgoši ya Isiraele a romela lentšu go Amatsia kgoši ya Juda, a re:+ “Tshehlo yeo e bego e le Libanoni+ e ile ya romela lentšu go motsedara wo o bego o le Libanoni, ya re: ‘Tšea morwedi wa gago o mo nee morwa wa ka e be mosadi+ wa gagwe.’ Fela go ile gwa feta sebata+ sa naga seo se bego se le Libanoni gomme sa gatakela tshehlo yeo.19 Wena o ipoditše gore o bolaile Baedomo.+ Pelo ya gago+ e go phagamišitše e le gore o nyake go tagafatšwa.+ Bjale dula ntlong+ ya gago. Go re’ng o tsena ntweng mola o fokola+ ke moka wa tla wa hwa, wena gotee le Juda?”+20 Eupša Amatsia a se ke a theetša; ka gobane seo se be se etšwa go Modimo wa therešo+ ka morero wa gore a ba gafele seatleng sa Jehoashe, ka ge ba ile ba tsoma medimo ya Edomo.+21 Ka gona Jehoashe kgoši ya Isiraele a rotoga,+ yena le Amatsia kgoši ya Juda ba lwela+ kua Bethe-shemeshe+ ya Juda.22 Bajuda ba fenywa ke Baisiraele,+ moo yo mongwe le yo mongwe a ilego a tšhabela tenteng ya gagwe.+23 Ge e le Amatsia kgoši ya Juda, yena morwa wa Jehoashe morwa wa Jehoahase, ke yena yoo Jehoashe kgoši ya Isiraele a mo thopilego+ kua Bethe-shemeshe, ka morago a mo tliša Jerusalema+ ke moka a phula lešoba morakong wa Jerusalema, go tloga ka Kgoro ya Efuraimi+ go ba go fihla ka Kgoro ya Sekhutlong.+ Lešoba leo e be e le la dikubiti* tše makgolonne.24 Ke moka a tšea gauta ka moka, silifera le dibjana ka moka tšeo di bego di le ntlong ya Modimo wa therešo di hlokometšwe ke Obede-edomo,+ a tšea le matlotlo a ntlong ya kgoši+ a ba a thopa le batho gomme a boela Samaria.+25 Ka morago ga lehu la Jehoashe morwa wa Jehoahase kgoši ya Isiraele, Amatsia+ morwa wa Jehoashe+ kgoši ya Juda o ile a phela nywaga e lesomehlano.+26 Ge e le ditaba ka moka tša Amatsia, tša mathomo le tša mafelelo,+ na ga di a ngwalwa ka Pukung+ ya Dikgoši tša Juda le tša Isiraele?+27 Go tloga nakong yeo ka yona Amatsia a tlogetšego go latela Jehofa, ba ile ba mo logela maanomabe+ Jerusalema. Mafelelong o ile a tšhabela kua Lakishi;+ eupša ba mo rakediša go fihla Lakishi ba mmolaela moo.+28 Ka gona ba ile ba mo rwala ka dipere+ gomme ba mmoloka le borakgolokhukhu ba gagwe motseng wa Juda.+
Mengwalo ya tlase
^ “Talente e tee” ke ya boima bja mo e ka bago dikhilograma tše 34,2.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Psalme 77:1-20
Go moopediši: Diriša Jeduthune.* Psalme ya Asafa.+ Koša.77 Ke tla goeletša Modimo ka lentšu la ka,+Ke tla goeletša Modimo ka lentšu la ka, gomme o tla ntshekegela tsebe.+2 Letšatšing la ge ke le tlalelong ke ile ka tsoma Jehofa.+Bošego seatla sa ka se otlologile gomme ga se hwe bogatšu;Moya wa ka o ganne go homotšwa.+3 Ke tla gopola Modimo gomme ka hlaba lešata;+Ke tla tshwenyega gomme moya wa ka o tla idibala.+Seʹlah.4 O swere diphuphu tša mahlo a ka;+Ke ferekane e bile ga ke kgone go bolela.+5 Ke naganne ka matšatši a bogologolo,+Ka nywaga ya kgalekgale.6 Ke tla gopola mmino wa ka wa diletšo bošego;+Ke tla tshwenyega ka pelo ya ka,+Gomme moya wa ka o tla nyakišiša ka kelohloko.7 Na Jehofa o tla re lahla go iša mehleng ya neng le neng,+Le gona na a ka se buše a thaba le ka mohla?+8 Na botho bja gagwe bo feletše sa ruri?+Na se a se bolelago se fetogile lefeela+ go iša melokong le melokong?9 Na Modimo o lebetše go re šokela,+Goba na o thibile dikgaugelo tša gagwe ka bogale?+Seʹlah.10 Na ke tla dula ke re: “Se ke sona se se ntlhabago,+E lego go fetoša ga Yo Godimodimo kamoo a dirišago seatla sa gagwe sa le letona go rena”?+11 Ke tla gopola dilo tšeo Jah a tlwaetšego go di dira;+Gobane ke tla gopola ditiro tša gago tše di makatšago tša kgalekgale.+12 Ke tla naganišiša ka mediro ya gago ka moka,+Ka tshwenyega ka ditiro tša gago.+13 Wena Modimo, tsela ya gago e lefelong le lekgethwa.+Ke mang modimo yo mogolo yo a etšago wena Modimo?+14 O Modimo wa therešo, yo a dirago dilo tše di makatšago.+O tsebišitše merafo matla a gago.+15 O lopolotše batho ba gago ka seatla sa gago,+E lego bana ba Jakobo le ba Josefa. Seʹlah.16 Meetse a go bone, wena Modimo,Meetse a go bone; a kwa bohloko bjo bogolo.+Le gona madiba a ferekana.+17 Maru a tšholotše meetse ka medumo;+Leratadima le le apešitšwego ke maru le ntšhitše modumo.Le gona mesebe ya gago e ile ya ya kua le kua.+18 Modumo wa legadima la gago o be o etša wa maotwana a koloi;+Magadima a edišeditše naga;+Lefase le ile la ferekana gomme la šikinyega.+19 Tsela ya gago e be e phatša lewatleng,+Le gona tsela ya gago e be e feta meetseng a mantši;Mehlala ya mo o gatilego gona ga e tsebje.20 O etile batho ba gago pele go etša mohlape o etilwego pele,+Wa ba eta pele ka seatla sa Moshe le sa Arone.+
Mengwalo ya tlase
^ “Jeduthune.” Ke lentšu la Seheberu leo le sa hlaloswago.


text:
KAROLO 3
Bodiredi bja Jesu bjo Bogolo Galilea
‘Jesu a thoma go bolela a re: “Mmušo wa magodimo o batametše.”’—Mateo 4:17
KAROLONG YE
KGAOLO 20
Mohlolo wa Bobedi ge a le Kana
Jesu o fodiša ngwana a le bokgoleng bja dikhilomithara tše e ka bago tše 26.
KGAOLO 21
Sinagogeng ya Natsaretha
Ke’ng seo Jesu a se bolelago seo se dirago gore batho ba motseng wa gabo ba nyake go mmolaya?
KGAOLO 22
Barutiwa ba Bane e tla ba Barei ba Batho
O ba laletša gore ba tlogele go ba barei ba dihlapi e be barei ba batho.
KGAOLO 23
Jesu o Dira Mediro e Megolo Kua Kaperenaume
Ge Jesu a leleka batemona, ga a dumelele batemona gore ba botše batho gore ke yena Morwa wa Modimo. Ka baka la’ng?
KGAOLO 24
O Katološa Bodiredi bja Gagwe Kua Galilea
Batho ba tla go Jesu gore ba fodišwe, lega go le bjalo Jesu o hlalosa gore bodiredi bja gagwe bo na le morero o mogolwanyane.
KGAOLO 25
O Fodiša Molephera ka Kwelobohloko
Ka pontšho e bonolo eupša e le e matla, Jesu o bontšha gore o tloga a na le taba le bao a ba fodišago.
KGAOLO 26
“O Lebaletšwe Dibe tša Gago”
Jesu o bontšha gore go na le tswalano efe magareng ga sebe le bolwetši?
KGAOLO 27
Mateo o a Bitšwa
Ke ka baka la’ng Jesu a thabela dijo le badiradibe bao ba tumilego?
KGAOLO 28
Ke ka Baka La’ng Barutiwa ba Jesu ba sa Ikone Dijo?
Jesu o diriša seswantšho sa mabapi le makuka a beine go ba nea karabo.
KGAOLO 29
Na Motho a ka Dira Mediro e Mebotse ka Sabatha?
Ke ka baka la’ng Bajuda ba ka tlaiša Jesu bakeng sa go fodiša monna yo a bego a babja ka nywaga e 38?
KGAOLO 30
Tswalano ya Jesu le Tatagwe
Bajuda ba nagana gore Jesu o itekanya le Modimo, eupša Jesu o hlalosa gabotse gore Modimo o a mo feta.
KGAOLO 31
Go kga Mabele ka Sabatha
Ke ka baka la’ng Jesu a ipitša “Morena wa Sabatha”?
KGAOLO 32
Ke Eng Seo se Dumeletšwego ka Sabatha?
Basadutsei le Bafarisei, bao ka tlwaelo ba sa kwanego, ba ipopa ngatana bakeng sa lebaka le itšego.
KGAOLO 33
Go Phethagatša Boporofeta bja Jesaya
Ke ka baka la’ng Jesu a laela bao a ba fodišago gore ba se botše ba bangwe gore ke yena mang le seo a se dirilego?
KGAOLO 34
Jesu o Kgetha Baapostola ba Lesomepedi
Phapano ke’ng magareng ga moapostola le morutiwa?
KGAOLO 35
Thuto e Tumilego ya Thabeng
Hwetša tlhaloso ya dintlha tša motheo thutong ya Jesu.
KGAOLO 36
Tona ya Madira e Bontšha Tumelo e Kgolo
Tona ye ya madira e dira’ng seo se makatšago Jesu?
KGAOLO 37
Jesu o Tsoša Morwa wa Mohlologadi
Bao ba bonego mohlolo wo ba kwešišitše bohlokwa bja wona bja therešo.
KGAOLO 38
Johane o Nyaka go Ikwela go Jesu
Ke ka baka la’ng Johane Mokolobetši a botšiša ge e ba Jesu e le Mesia? Na Johane o na le dipelaelo?
KGAOLO 39
Madimabe go Moloko wo o sa Arabelego
Jesu o re Letšatšing la Kahlolo, motse wa Kaperenaume o tla ahlolwa o šoro go feta motse wa Sodoma, e lego motse wo e kilego ya ba ga gabo.
KGAOLO 40
Thuto Mabapi le go Lebalela
Na Jesu o be a bolela gore go lokile go tshela molao wa Modimo ge a botša mosadi yo e bego e le mogweba-ka-mmele gore dibe tša gagwe di lebaletšwe?
KGAOLO 41
Mehlolo
—E Dirwa ka Matla a Mang?
Barwarre ba Jesu ba dumela gore o hlakane hlogo.
KGAOLO 42
Jesu o Kgalema Bafarisei
“Pontšho ya moporofeta Jona” ke’ng?
KGAOLO 43
Diswantšho tša Mabapi le Mmušo
Jesu o diriša diswantšho tše seswai gore a hlalose dikarolo tša Mmušo wa magodimo.
KGAOLO 44
Jesu o Homotša Ledimo Lewatleng
Ge Jesu a be a homotša phefo le maphoto, o ile a ruta thuto e bohlokwa mabapi le kamoo bophelo bo tlago go ba ka gona ka tlase ga pušo ya Mmušo wa gagwe.
KGAOLO 45
Matla a go Fenya Batemona ba Bantši
Na motho a ka ba batemona ba fetago o tee?
KGAOLO 46
O Fodišwa ke go Kgwatha Seaparo sa Jesu
Jesu o bontšha matla a gagwe le kwelobohloko ya gagwe tiragalong ye e kgomago pelo.
KGAOLO 47
Ngwanenyana yo Monyenyane o Phela Gape!
Batho ba sega Jesu ge a re ngwanenyana yo a hwilego o fo ba a robetše. Ke’ng seo yena a se tsebago seo bona ba sa se tsebego?
KGAOLO 48
O Dira Mehlolo, Eupša o Ganwa le Kua Natsaretha
Batho ba Natsaretha ba gana Jesu, e sego ka baka la thuto ya gagwe goba mehlolo ya gagwe, eupša ka lebaka le lengwe.
KGAOLO 49
Go Dira Boboledi Kua Galilea le go Tlwaetša Baapostola
Polelwana e rego ‘Mmušo wa magodimo o batametše’ ge e le gabotse e bolela’ng?
KGAOLO 50
Go Itokišetša go Dira Boboledi go sa Šetšwe Tlaišo
Ke ka baka la’ng Jesu a botša baapostola gore ba tšhabe ge ba tlaišwa ge e ba ba be ba sa swanela go boifa go bolawa?
KGAOLO 51
Polao Nakong ya Monyanya wa Letšatši la Matswalo
Go bina ga Salome go kgahla Heroda kudu moo a bilego a holofetša go mo nea selo le ge e le sefe seo a se kgopelago. O kgopela selo sefe seo se boifišago?
KGAOLO 52
Go Fepa ba Dikete ka Dinkgwa le Dihlapi tše Sego Kae
Mohlolo wa Jesu o bohlokwa kudu ka ge o begwa ke Diebangedi ka moka tše nne.
KGAOLO 53
Mmuši yo a Kgonago go Laola Dilo tša Tlhago
Baapostola ba ithuta dithuto dife ge Jesu a sepela godimo ga meetse le ge a homotša phefo?
KGAOLO 54
Jesu
—“Senkgwa sa Bophelo”
Ke ka baka la’ng Jesu a kgalema batho gaešita le ge ba dirile boiteko bja go tla go yena?
KGAOLO 55
Mantšu a Jesu a Tšhoša ba Bantši
Jesu o ruta selo seo se tšhošago kudu moo barutiwa ba gagwe ba bantši ba mo tlogelago.
KGAOLO 56
Ke Eng Seo ge e le Gabotse se Šilafatšago Motho?
Na ke seo se tsenago ka molomong wa gagwe goba ke seo se tšwago ka molomong wa gagwe?
KGAOLO 57
Jesu o Fodiša Mosetsana le Sefoa
Ke ka baka la’ng mosadi a sa kgopišege ge Jesu a swantšha batho ba setšhaba sa gabo le dimpšanyana?
KGAOLO 58
O Atiša Dinkgwa le go Lemoša ka Komelo
Barutiwa ba Jesu ba feleletša ba kwešišitše mohuta wa komelo yeo a bolelago ka yona.
KGAOLO 59
Morwa wa Motho ke Mang?
Dinotlelo tša Mmušo ke’ng? Ke mang yo a di dirišago gomme o di diriša bjang?
KGAOLO 60
Go Fetoga Ponagalo
—Go Bonwa ga Kriste a le Letagong
Go fetoga ponagalo e be e le eng? Go be go bolela’ng?
KGAOLO 61
Jesu o Fodiša Mošemane yo a Nago le Motemona
Jesu o re phodišo e padile ka baka la go hloka tumelo, eupša ke mang (bomang) yo a bego a se na tumelo? Na ke mošemane, tatagwe goba barutiwa ba Jesu?
KGAOLO 62
Thuto e Bohlokwa ya Boikokobetšo
Banna ba bagolo ba ithuta se sengwe ngwaneng yo monyenyane.
KGAOLO 63
Jesu o Nea Keletšo Mabapi le Dikgopišo le Sebe
O hlalosa megato e meraro ya go swaragana le dikgang tše dikgolo magareng ga bana ba motho.
KGAOLO 64
Go Nyakega ga go Lebalela
A diriša seswantšho sa mabapi le mohlanka yo a sa gaugelego, Jesu o bontšha kamoo Modimo a tšeelago godimo go lebalela ga rena ba bangwe ka go rata.
KGAOLO 65
O Ruta a le Tseleng ya go ya Jerusalema
Ka dipoledišano tše tharo tše kopana, Jesu o bontšha mekgwa yeo e ka thibelago motho go mo latela.


text:
THUTO 11
Ke ka Baka la Eng re Eya Dikopanong tše Dikgolo?
Ke ka baka la’ng batho ba ba bonagala ba thabile gakaakaa? Ba tlile go e nngwe ya dikopano tša rena. Go swana le bahlanka ba Modimo ba nakong e fetilego, bao ba bego ba laetšwe gore ba bokane gararo ka ngwaga, re fagahlela go bokana gotee ka dihlopha tše dikgolo. (Doiteronomio 16:16) Ngwageng o mongwe le o mongwe, re na le dikopano tše tharo: dikopano tše pedi tša tikologo tša letšatši letee le kopano ya selete ya matšatši a mararo. Re holwa bjang ke dikopano tše?
Di matlafatša borwarre bja rena bja Bokriste. Go fo etša ge Baisiraele ba be ba thabela go tumiša Jehofa “gare ga mašaba a phuthegilego,” le rena re thabela go mo rapela re le gotee dikopanong tše kgethegilego. (Psalme 26:12; 111:1) Dikopano tše di re nea sebaka sa go kopana le go gwerana le Dihlatse tše di tšwago diphuthegong tše dingwe goba tše di tšwago dinageng tše dingwe. Mosegare, re ipshina ka go ja gotee lefelong la kopano, e lego seo se tlaleletšago moyeng wa bogwera wa ditiragalo tše tšeo di agago moyeng. (Ditiro 2:42) Ge re le moo re iponela lerato leo le kopanyago “mokgatlo wohle wa bana babo rena” lefaseng.—1 Petro 2:17.
Di re thuša go dira tšwelopele ya moya. Baisiraele le bona ba be ba holwa ke ge ba “kwešišitše mantšu” a Mangwalo ao ba bego ba a hlathollelwa. (Nehemia 8:8, 12) Le rena re tšeela godimo thuto ya Beibele yeo re e hwetšago dikopanong tša rena. Lenaneo le lengwe le le lengwe le theilwe sehlogong se se tšerwego ka Mangwalong. Dipolelo tše di kgahlišago, ditšhiedišano le ditiragatšo di re ruta kamoo re ka dirago thato ya Modimo ka gona bophelong bja rena. Re kgothatšwa ke go kwa diphihlelo tša bao ba lebeletšanago ka katlego le tlhohlo ya go phela bophelo bja Bokriste mehleng ye e thata. Dikopanong tša selete, diterama tše di bapalwago di phediša dikanegelo tša ka Beibeleng le go re ruta dithuto tše holago. Kopanong e nngwe le e nngwe, go kolobetšwa bao ba nyakago go bontšha boineelo bja bona go Modimo.
Ke ka baka la’ng dikopano e le ditiragalo tše di thabišago?
O ka holega bjang ka go ya kopanong?


text:
EKIŠANG TUMELO YA BONA
O Ile a “Bolelwa Gore o Lokile ka Mediro”
RAHABA o be a tsepeletše ka ntle ka lefasetere ge mahube a be a hlatloga molaleng wo o bego o dikologile Jeriko. Madira ao a hlaselago a be a bokane gona moo, e lego bahlabani ba Isiraele. Ge madira a be a thoma go gwanta gape a dikologa motse, go ile gwa tupa lerole ka morago ga ona gomme gwa buša gwa kwagala modumo o mogolo wa dinaka.
Jeriko e be e le ga gabo Rahaba; o be a tseba diterata tša yona, dintlo tša yona, mebaraka ya yona yeo e nyeumago ka batho gotee le mabenkele a yona. O be a tseba batho ba yona gabotse. O be a kgona go kwa ge letšhogo la bona le gola matšatši a le gare a feta gomme Baisiraele ba ile ba tšwela pele ka tiro yeo e sa tlwaelegago, ya go gwanta go dikologa motse gatee letšatšing le lengwe le le lengwe. Lega go le bjalo, ge modumo wa dinaka tša bona o dutše o galagala ditarateng le mekgotheng ya Jeriko, Rahaba o be a sa ikwe a tšhogile e bile a nyamile go swana le kamoo batho ba gabo ba bego ba ikwa ka gona.
Rahaba o be a bogetše ge madira a thoma go gwanta e sa le mesong letšatšing le la bošupa. Gare ga mašole a Baisiraele, o ile a bona baperisita ba bona ba letša dinaka e bile ba rwele areka e kgethwa yeo e bego e emela go ba gona ga Modimo wa bona, e lego Jehofa. Mo gongwe re ka akanya seatla sa Rahaba se dutše godimo ga thapo e khwibidu yeo e lekeletšego lefasetereng la gagwe, yeo e bego e bonagala ka ntle ga morako o mogolo wa Jeriko. Thapo yeo e be e gopotša Rahaba ka kholofelo ya gagwe ya gore yena le ba lapa labo ba be ba tla phologa phedišo ya motse woo. Na Rahaba e be e le moeki? Ruri go be go se bjalo go Jehofa; o be a mmona e le mosadi wa tumelo e makatšago. Anke re boeleng mathomong a taba ya Rahaba gomme re bone gore ke’ng seo re ka ithutago sona go yena.
RAHABA WA MOGWEBA-KA-MMELE
Rahaba e be e le mogweba-ka-mmele. Therešo yeo e matla e ile ya tšhoša bahlalosi ba bangwe ba Beibele nakong e fetilego moo e lego gore ba ile ba bolela gore e be e fo ba mohlokomedi wa ntlo ya baeti. Lega go le bjalo, Beibele e hlalosa gabotse gomme ga e ute ditaba. (Joshua 2:1; Baheberu 11:31; Jakobo 2:25) Mohlomongwe setšhabeng sa Bakanana mošomo wa Rahaba o be o lebelelwa o amogelega. Lega go le bjalo, ga se ka mehla setšo se ka bolayago letswalo la motho, e lego maikwelo a ka gare ao Jehofa a re filego ona ka moka ga rena gore re kgone go lemoga se se nepagetšego le se se fošagetšego. (Baroma 2:14, 15) Go ka direga gore Rahaba o be a lešwa dihlong kudu ke tsela ya gagwe ya go phela. Mohlomongwe, go swana le ba bantši lehono bao ba phelago ka ditsela tša mohuta wo, o be a ikwa a kgakgetšwe e bile go se na seo a ka se dirago ge e ba a be a nyaka go hlokomela ba lapa labo.
Ga go pelaelo gore Rahaba o be a duma go phela bophelo bjo bokaone. Naga ya gabo e be e tletše bošoro le boitshwaro bjo bo gobogilego, go akaretša ditiro tša go robala le wa leloko le go robala ga motho le phoofolo. (Lefitiko 18:3, 6, 21-24) Go ata ga ditiro tše bjalo tše mpe go be go sepedišana kudu le bodumedi. Ditempele di be di kgothaletša ditirelo tša go gweba ka mmele, gomme borapedi bja medimo e bjalo ya botemona e swanago le Baali le Mmoleke bo be bo akaretša go fišwa ga bana ba phela mellong ya dihlabelo.
Jehofa o be a bona seo se bego se direga Kanana. Ge e le gabotse, ka baka la ditiro tše dintši tše kgopo tša Bakanana, Jehofa o ile a re: “Naga ye ga se ya hlweka gomme ke tla e otlela molato wa yona. Naga ye e tla hlatša badudi ba yona.” (Lefitiko 18:25) ‘Go otlelwa molato wa yona’ go be go akaretša’ng? Ka kakaretšo, Baisiraele ba be ba filwe kholofetšo ye ya Modimo e rego: “Jehofa Modimo wa gago o tla raka ditšhaba tše pele ga gago ganyenyane-ganyenyane.” (Doiteronomio 7:22) Nywagakgolo pele ga moo, Jehofa o be a holofeditše gore o be a tla nea ba lapa la Aborahama naga yeo, e bile ‘Modimo a ka se ke a aketša.’—Tito 1:2; Genesi 12:7.
Lega go le bjalo, Jehofa gape o be a laetše gore ditšhaba tše itšego nageng di be di swanetše go fedišetšwa sa ruri. (Doiteronomio 7:1, 2) Ka ge e le “Moahlodi wa lefase ka moka” wa go loka, o be a lekotše dipelo tša bona ka moka gomme a tseba gabotse kamoo bokgopo bja bona le boitshwaro bja bona bjo bo gobogilego bo bego bo tsemile medu ka gona. (Genesi 18:25; 1 Dikoronika 28:9) Rahaba o be a ikwa bjang ka go phela motseng o bjalo wo o ahlotšwego? Re ka akanya feela kamoo a bego a ikwa ka gona ge a se na go kwa dipego tša mabapi le Isiraele. O be a kwele gore Modimo wa Isiraele o ile a etelela batho ba gagwe pele—setšhaba seo se gateletšwego sa makgoba—gore ba fenye madira a Egipita, ao e bego e le bahlabani ba ntwa ba matla ka go fetišiša ba mehleng yeo. Bjale Baisiraele ba be ba le kgauswi le go hlasela Jeriko! Lega go le bjalo, batho ba motse woo ba ile ba tšwela pele ka bokgopo bja bona. Re kgona go bona lebaka leo ka lona Beibele e bolelago ka Bakanana ba gabo Rahaba e le “bao ba dirilego ka go se kwe.”—Baheberu 11:31.
Rahaba o be a sa swane le ba bangwe. Go theoša le nywaga, a ka ba a be a naganišiša ka dipego tšeo a di kwelego ka Baisiraele le Modimo wa bona, e lego Jehofa. Jehofa o be a fapane ka mo go feletšego le medimo ya Bakanana! Yena e be e le Modimo yo a bego a lwela batho ba gagwe go e na le go ba hlasela, a phagamiša ditekanyetšo tša boitshwaro tša barapedi ba gagwe go e na le go ba goboša. Modimo yo o be a tšeela basadi godimo, a sa ba tšee e le didirišwa tšeo di ka rekwago bakeng sa thobalano, a sa ba tšee e le bao ba ka rekišwago le go nyenyefatšwa borapeding bjo bo gobogilego. Ge Rahaba a ekwa gore Baisiraele ba be ba hlomile mešaša ka mošola wa noka ya Jorodane e bile ba thekgile ditho gore ba tle ba hlasele, o swanetše go ba a ile a tshwenywa kudu ke taba ya gore seo se be se tla bolela eng go batho ba gabo. Na Jehofa o ile a šetša Rahaba gomme a tšeela godimo go loka ga gagwe?
Lehono, go na le batho ba bantši bao ba swanago le Rahaba. Ba ikwa ba kgakgetšwe e bile ba sa kgone go tlogela tsela ya bophelo yeo e ba amogago seriti le lethabo; ba ikwa eka ga go yo a ba elago hloko le go ba tšeela godimo. Taba ya Rahaba ke kgopotšo e homotšago ya gore ga go le o tee wa rena yoo Modimo a sa mmonego. Go sa šetšwe gore re ikwa re nyamile gakaakang, “ga a kgole le yo mongwe le yo mongwe wa rena.” (Ditiro 17:27) O kgauswi, o dula a ikemišeditše e bile a fišegela go nea bohle bao ba dumelago go yena kholofelo. Na Rahaba o ile a dira seo?
O AMOGETŠE DIHLODI KA KHUTŠO
Ka letšatši le lengwe, pele ga ge Baisiraele ba ka gwanta go dikologa Jeriko, Rahaba o ile a etelwa ke batho ba babedi bao ba bego ba sa tsebje. Banna bao ba babedi ba be ba holofetše gore ba tla feta ba sa bonwa, eupša motseng woo wo batho ba gona ba bego ba tšhogile, ba bantši ba be ba dula ba phafogile gore ba bone ge e ba go se na dihlodi tše di tšwago go Baisiraele. Rahaba wa mahlo a bogale o swanetše go ba a ile a kgona go lemoga kapejana gore e be e le bomang. Ga se taba ya gore banna ba sa tsebjego ba be ba sa ke ba etla ga gagwe, eupša ba babedi ba ba be ba fo inyakela marobalo—e sego ditirelo tša mogweba-ka-mmele.
Ge e le gabotse, banna bao ba babedi e be e le dihlodi tše di tšwago mešašeng ya Isiraele. Molaodi wa bona e lego Joshua, o be a ba romile gore ba yo nyakišiša mabapi le matla le mafokodi a Jeriko. Wo e be e le motse wa pele wa Kanana woo Baisiraele ba bego ba tla o hlasela le woo mohlomongwe o bego o le matla go feta metse e mengwe ka moka. Joshua o be a fo nyaka go tseba gore yena le madira a gagwe ba be ba tla lebeletšana le eng. Ga go pelaelo gore dihlodi di ile tša kgetha ntlo ya Rahaba ka boomo. Ka go se swane le mafelong a mangwe ka moka, legaeng la mogweba-ka-mmele, batho bašele ba be ba ka feta ba sa lemogwe. Mohlomongwe dihlodi di be di bile di holofetše go topa ka tsebe tsebišo e bohlokwa poledišanong le ge e le efe ya ge go itshwaretšwe mehlamu.
Beibele e re Rahaba o “ile a amogela baromiwa ka borutho.” (Jakobo 2:25) O ile a tsenya banna bao ka ntlong ya gagwe gomme a ba dumelela ba dula moo, gaešita le ge a be a belaela gore e be e le bomang le gore ba tletše eng moo. Mohlomongwe o be a holofetše gore o tla ithuta mo go oketšegilego ka Modimo wa bona, Jehofa.
Lega go le bjalo, gateetee ke ge go fihla baromiwa bao ba tšwago go kgoši ya Jeriko! Go be go šetše go tletše taba ya gore dihlodi tše di tšwago go Baisiraele di tlile ntlong ya Rahaba. Rahaba o be a tla dira’ng? Na o be a ka se bee bophelo bja gagwe gotee le bja ba lapa labo ka moka kotsing ge a be a ka šireletša batho bao ba babedi ba ba sa tsebjego? Na batho ba Jeriko ba be ba ka se ba bolaye ka moka ge a be a ka šireletša manaba ao? Ka lehlakoreng le lengwe, Rahaba bjale o be a se sa belaela gore banna bao e be e le bomang. Ge e ba a be a šetše a tseba gore Jehofa e be e le Modimo yo a phalago kgole modimo wa gagwe, na se e be e se sebaka sa gore a eme ka lehlakoreng la Jehofa?
Rahaba o be a na le nako e nyenyane ya gore a nagane ka seo, fela o ile a ba bohlale kudu gomme a tšea kgato ka go akgofa. O ile a re dihlodi di ikute mahlakeng a lodi ao a bego a adilwe tlhakeng e ikadilego ya ntlo ya gagwe gore a ome. Ke moka o ile a bolela le baromiwa ba kgoši, a re: “Ee, banna ba babedi ba tlile go nna gomme ga ke tsebe moo ba bego ba etšwa gona. Eitše ge kgoro e tlo tswalelwa ge leswiswi le swara, banna bao ba tšwa. Ruri ga ke tsebe gore ba ile kae. Akgofang le ba rakedišeng, ka ge le tla ba swara.” (Joshua 2:4, 5) Akanya Rahaba a lebeletše batseta ba kgoši difahlegong. Na o be a ipotšiša ge e ba ba be ba kgona go bona gore pelo ya gagwe e be e itia ka lebelo?
Leano la gagwe le ile la šoma! Banna ba kgoši ba ile ba kitima ba lebile thokong ya matšibogo a Noka ya Jorodane. (Joshua 2:7) Rahaba o swanetše go ba a ile a hemela godimo kudu a ikwa a imologile. Ka ge a dirišitše leano le bonolo, o be a arošitše banna ba babolai bao ba bego ba sa swanelwe ke go tseba therešo gomme o be a phološitše bahlanka ba Jehofa bao ba se nago molato.
Rahaba o ile a boela a akgofile tlhakeng ya ntlo ya gagwe gomme a botša dihlodi tše pedi seo a se dirilego. O ile a ba a utolla le therešo e bohlokwa e rego: Batho ba gabo ba be ba nolegile moko e bile ba tšhošitšwe ke bahlasedi. Dihlodi di swanetše go ba di ile tša thabišwa ke ditaba tše tše dibotse. Bakanana bao ba kgopo ba be ba thoma go tšhošwa ke matla a Modimo wa Baisirale, e lego Jehofa! Ke moka Rahaba o ile a utolla selo se sengwe seo se lego bohlokwa kudu go rena. O itše: “Jehofa Modimo wa lena ke Modimo kua godimo magodimong le mo tlase lefaseng.” (Joshua 2:11) Dipego tšeo a bego a di kwele ka Jehofa di be di lekane gore di mo rute go fihla tekanyong ya gore: O be a swanetše gore a bote Modimo wa Baisiraele. O ile a dumela go Jehofa.
Rahaba o be a sa belaele gore Jehofa o be a tla nea batho ba gagwe phenyo. Ka gona, o ile a kgopela kgaugelo gomme a lopa gore yena le ba lapa labo ba phološwe. Dihlodi di ile tša dumela, tša bontšha gore Rahaba a boloke khupamarama ya bona gomme go thoma lefasetereng la ntlo ya gagwe a lekeletše thapo e khwibidu morakong wa motse e le gore mašole a kgone go phološa yena le ba lapa labo.—Joshua 2:12-14, 18.
Re ka ithuta therešo e bohlokwa mabapi le tumelo go Rahaba. Go etša ge Beibele e bolela, “tumelo e latela seo se kwelwego.” (Baroma 10:17) O ile a kwa dipego tšeo di ka botwago mabapi le matla a Jehofa Modimo gotee le toka ya gagwe, ka gona a dumela go yena le go mmota. Lehono, re na le tsebo e ntši kudu ka Jehofa. Na re tla tsoma go mo tseba le go dumela go yena go ya ka seo re ithutago sona ka Lentšung la gagwe, e lego Beibele?
SEBO SE TIILEGO SE A WA
Ka morago ga keletšo ya Rahaba, dihlodi tše pedi di ile tša theoga lebotong ka thapo yeo e bego e lekeletše go thoma lefasetereng la ntlo ya gagwe ke moka tša tšhabela ka setu thokong ya dithabeng. Go be go na le mawa mebotong ya go ya ka leboa la Jeriko moo dihlodi di bego di ka kgona go ikuta go fihlela di bona go šireletšegile gore di ka boela mešašeng ya Isiraele di swere ditaba tše dibotse tšeo di di hweditšego go Rahaba.
Ka morago, batho ba Jeriko ba ile ba tšhoga kudu ge ba be ba ekwa gore Jehofa o be a emišitše meetse a Noka ya Jorodane ka mohlolo, e le go dumelela Baisiraele gore ba fete mo go omilego nokeng. (Joshua 3:14-17) Eupša ge e le Rahaba, ditaba tšeo di ile tša fo mo nea bohlatse bjo bo oketšegilego bja gore go dumela ga gagwe go Jehofa go be go tloga go swanetše.
Ka morago go ile gwa latela matšatši a matelele a go gwanta ga Baisiraele go dikologa Jeriko, e lego matšatši a tshela, letšatši le lengwe le le lengwe ba dikologa gatee. Bjale go be go fihlile letšatši la bošupa, gomme lona le be le sa swane le a mangwe. Ka ge go bontšhitšwe mathomong a sehlogo se, mogwanto o thomile ge letšatši le hlaba, gomme ka morago ga ge madira a dikologile motse gatee, a ile a tšwela pele, a gwanta go dikologa Jeriko leboelela. (Joshua 6:15) Baisiraele ba be ba dira’ng?
Mafelelong, ge mogwanto wa bošupa o fihla bofelong, madira a ile a kgaotša. Dinaka di ile tša homola. Go ile gwa homola gwa re tuu. Letšhogo leo le bego le wetše motse woo le swanetše go ba e be e le le legolo kudu. Ke moka, ge Joshua a dira seka, madira a Isiraele a ile a hlaboša mantšu a ona la mathomo, a goeletša ka matla. Na bahlapetši bao ba bego ba le ka godimo ga morako wa Jeriko ba ile ba nagana gore ye e be e le tlhaselo ya mohuta o sa tlwaelegago, ya go fo hlaba mokgoši? Ge e ba go le bjalo, ga se gwa tšea nako e telele ba nagana bjalo. Morako o mogolo o ile wa thoma go šišinyega ba eme godimo ga ona. O ile wa šišinyega, wa palega ke moka wa wa—wa kgeregela fase! Lega go le bjalo, ge lerole le kgaoditše go tupa, go ile gwa bonagala karolo e nngwe ya leboto yeo e bego eme e sa kgerega. Ntlo ya Rahaba e be e sa dutše e eme, gomme e be e sa phušolwa ka baka la tumelo ya mosadi yoo. Akanya kamoo a ilego a ikwa ka gona ge a be a bona kamoo Jehofa a mo šireleditšego ka gona! * Ba lapa labo ba be ba šireletšegile!—Joshua 6:10, 16, 20, 21.
Batho ba Jehofa le bona ba ile ba hlompha tumelo ya Rahaba. Ge ba be ba bona ntlo yeo e tšweletše morakong woo o sentšwego e etša leino leo le šetšego le letee, ba ile ba tseba gore Jehofa o be a ema le mosadi yo. Yena le ba lapa labo ba ile ba phološwa phedišong yeo e ilego ya wela motse woo o mobe. Ka morago ga ntwa, Rahaba o ile a dumelelwa gore a dule kgauswi le mešaša ya Isiraele. Ge nako e dutše e eya, Rahaba o ile a fetoga karolo ya setšhaba sa Bajuda. O ile a nyalana le monna yo a bego a bitšwa Salamone. Morwa wa bona e lego Boase, o ile a gola gomme a ba monna wa tumelo e makatšago. Yena o ile a nyalana le mosadi wa Momoaba e lego Ruthe. * (Ruthe 4:13, 22) Kgoši Dafida gomme ka morago a latelwa ke Mesia ka boyena, e lego Jesu Kriste, ba tšwile lešikeng la lapa leo la tumelo e makatšago.—Joshua 6:22-25; Mateo 1:5, 6, 16.
Kanegelo ya Rahaba e bontšha gore ga go na le o tee wa rena yo a sego bohlokwa go Jehofa. O re bona ka moka ga rena, o lekola dipelo tša rena e bile o a thaba ge a hwetša tlhasenyana ya tumelo ye e swanago le yeo a ilego a e bona pelong ya Rahaba. Tumelo ya gagwe e ile ya mo tutuetša gore a tšee kgato. Go etša ge Beibele e bolela, o ile a “bolelwa gore o lokile ka mediro.” (Jakobo 2:25) E tla ba gabohlale gore re ekiše tumelo ya gagwe!
^ ser. 27 Se se kgahlišago ke gore Jehofa o ile a hlompha tumelelano yeo dihlodi tše pedi di bego di e dirile le Rahaba.
^ ser. 28 Bakeng sa go ithuta mo go oketšegilego ka Ruthe le Boase, bona dihlogo tše di rego, “Ekišang Tumelo ya Bona” tše di lego ditokollong tša Morokami tša July 1 le October 1, 2012..


text:
TABA YA LETLAKALA LA KA NTLE | KAMOO O KA LEBELETŠANAGO LE DIPELAELO
Dipelaelo tša Mabapi le Tšhelete
Paul, e lego monna yo a nyetšego le tatago bana ba babedi, o laodiša ka gore: “Ka morago ga gore naga ya gabo rena e hlaselwe ke go hlatloga ga ditheko ka tsela e sa laolegego, dijo di be di tura e bile di sa hwetšagale gabonolo. Re be re ema diiri tše dintši methalading, eupša gantši dijo di be di fela le pele ga ge re ka di hwetša. Batho ba be ba otišwa ke tlala kudu gomme ba bangwe ba idibala ditarateng. Dinyakwa tša motheo di ile tša thoma go bitša dimilione gomme tša hlatlogela go dibilione. Mafelelong, tšhelete ya nageng ya gabo rena e ile ya felelwa ke matla. Ke lobile akhaonto ya ka ya panka, tšhelete yeo ke bego ke e lefelela inšuranseng le yeo motho a e hwetšago ge a rola modiro.”
Paul o ile a lemoga gore e le gore lapa la gagwe le tšwele pele le phela, o be a swanetše go ba “bohlale.” (Diema 3:21) O hlalosa gore: “Ke be ke na le khamphani ya go tsenya mohlagase, eupša ke ile ka thoma go šoma mošomo o mongwe le o mongwe woo o hwetšagalago gomme ke hwetša mogolo o monyenyane kudu. Ba bangwe ba be ba ntefa ka dijo goba ka dithoto tša ka ntlong. Ge ba be ba ntefa ka disepe tše nne, ke be ke šomiša tše pedi gomme ke rekiša tše dingwe. Mafelelong ke ile ka hwetša matswiana a 40. Ge a gotše, ke ile ka a rekiša gomme ka reka a mangwe a 300. Ka morago, ke ile ka ananya dikgogo tše 50 ka masaka a mabedi a bupi bja dikhilograma tše 50. Ka bupi bjoo, ke ile ka kgona go fepa lapa la ka le malapa a mangwe ka nako e telele.”
Paul o be a bile a tseba gore selo se bohlokwa kudu seo motho yo mongwe le yo mongwe a ka se dirago ke go bota Modimo. Ge re dira seo Modimo a re laelago sona, o a re thuša. Ge Jesu a bolela ka go hwetša dinyakwa tša bophelo, o itše: “Le leseng go tshwenyega kudu, gobane . . . Tatago lena o tseba gore le nyaka dilo tše.”—Luka 12:29-31.
Ka manyami, Sathane, e lego lenaba le legolo la Modimo, o forile batho ba bantši ka go dira gore ba tshwenyege kudu ka dinyakwa tša bona tša motheo. Batho ba tshwenyegile kudu ka dinyakwa tša bona, tša kgonthe le tšeo ba di naganago, gomme ba tshwenyegile ka go katanela go hwetša dilo tšeo ge e le gabotse ba sa di nyakego. Ba bantši ba itsenya dikolotong gomme ba ithuta gabohloko mantšu a rego: “Moadimi ke mohlanka wa moadimiši.”—Diema 22:7.
Batho ba bangwe ba dira diphetho tšeo di nago le mafelelo a gobatšago. Paul o laodiša gore: “Baagišani ba rena ba bantši ba ile ba tlogela malapa le bagwera ba bona e le gore ba inyakele ‘mafulo a matala’ ka go hudugela dinageng dišele. Ba bangwe ba sepetše ntle le go tlatša dipampiri tša bofaladi gomme ba ile ba palelwa ke go hwetša mešomo. Gantši ba be ba ikhwetša ba tšhaba maphodisa gomme ba robala ditarateng. Ga se ba ka ba nea Modimo sebaka sa gore a ba thuše. Eupša re ile ra ikemišetša go lebeletšana le mathata a ditšhelete re le lapa, re thušwa ke Modimo.”
GO LATELA KELETŠO YA JESU
Paul o tšwela pele ka gore: “Jesu o itše: ‘Le ka mohla le se ke la belaela ka letšatši le le latelago, gobane letšatši le le latelago le tla ba le dipelaelo tša lona. Letšatši le lengwe le le lengwe le lekanwe ke bošula bja lona.’ Ka gona letšatši le letšatši ke be ke fo rapela Modimo gore a re nee ‘dijo tša rena tša letšatši le’ gore re kgone go tšwela pele re phela. Le gona Modimo o ile a re thuša, go etša ge Jesu a holofeditše. Ga se ka mehla re bego re hwetša dilo tšeo re bego re di rata. Lebakeng le lengwe, ke be ke eme mothalading wa dijo ke sa tsebe seo se rekišwago. Ge ke fihla kua pele, ka hwetša gore e be e le yogurt. Ga ke rate yogurt, eupša ka ge e be e le tšona dijo, re ile ra nwa yogurt bošegong bjoo. Ke leboga Modimo gore nakong yeo ka moka, lapa la ka le ka mohla ga se la ka la lala ka tlala.” *
Modimo o holofeditše gore: “Le ka mohla nka se ke ka go tlogela le ge e le go go lahla.”—Baheberu 13:5
Paul o re: “Ga bjale dilo di re sepelela gabotse ditšheleteng. Eupša diphihlelong tša rena re ithutile gore selo se bohlokwahlokwa seo se re thušitšego go fenya dipelaelo ke go bota Modimo. Jehofa * o tla dula a re thuša ge feela re dula re nyaka go dira thato ya gagwe. Re bone go rereša ga mantšu a Psalme 34:8, a rego: ‘Latswang le be le boneng gore Jehofa o lokile; go thaba monna yo a tšhabelago go yena.’ Ka baka leo, ga re tšhabe go boela re lebeletšana le maemo a thata a boiphedišo.”
Paul o tšwela pele ka gore: “Bjale re kwešiša gabotse gore seo batho ba se nyakago gore ba tšwele pele ba phela, ga se mošomo goba tšhelete, eupša ke dijo. Re fagahletše nako yeo ka yona kholofetšo ya Modimo e tlago go phethagatšwa, yeo go yona a holofetšago gore: ‘Go tla ba le mabele a mantši mo lefaseng.’ Ge re sa dutše re letile seo, ‘re na le dijo le diaparo [gomme] re tla kgotsofala ka tšona.’ Re matlafatšwa ke mantšu a Beibele a rego: ‘Tsela ya lena ya bophelo a e se be ya go rata tšhelete, ge le dutše le kgotsofetše ka dilo tše di lego gona. Gobane Modimo o itše: “Le ka mohla nka se ke ka go tlogela le ge e le go go lahla.” E le gore re be le sebete kudu gomme re re: “Jehofa ke mothuši wa ka; nka se boife. Motho a ka ntira’ng?”’” *
Go nyakega tumelo ya kgonthe gore re ‘sepele le Modimo’ go etša ge Paul le ba lapa la gagwe ba dirile. (Genesi 6:9) Go sa šetšwe gore gona bjale re lebeletšane le mathata a magolo a tša ditšhelete goba mohlomongwe re ka lebeletšana le ona nakong e tlago, mohlala wa Paul wa go ba le tumelo le bohlale o re ruta dithuto tše bohlokwa.
Eupša go thwe’ng ge e ba mathata a lapa a re bakela dipelaelo?
^ ser. 9 Bona Mateo 6:11, 34.
^ ser. 10 Jehofa ke leina la Modimo bjalo ka ge le utolotšwe ka Beibeleng.


text:
NOVEMBER 15, 2016
NEW ZEALAND
New Zealand e Hlasetšwe ke Tšhišinyego ya Lefase ya Bogolo bja 7,8 le tše Dingwe tše Dintši
Bošegogare bja Mošupologo wa di-14 tša November 2016, tšhišinyego ya lefase yeo e ilego ya lekanywa gwa hwetšwa e le ya bogolo bja 7,8 e ile ya hlasela sehlakahlaka sa New Zealand seo se bitšwago South Island. Dipego tša ka morago ga tiragalo ye di bontšha gore batho ba babedi ba hlokofetše tšhišinyegong yeo. Ka morago ga moo, go bile le ditšhišinyego tše dingwe tše dintši, go akaretša tša bogolo bja 6,0 goba go feta moo, gomme tša wiša meago, tša kgaola mohlagase gotee le go senya ditsela, diporo, tshepedišo ya meetse le diphaephe tša go sepediša ditšhila.
Ka morago ga tšhišinyego ye, ofisi ya lekala ya Dihlatse tša Jehofa kua Australia le bagolo ba New Zealand ba begile gore ga go na Dihlatse tšeo di gobetšego goba go hlokofala tšhišinyegong yeo. Dihlatse di ile tša rulaganya komiti ya tlhakodišo toropong yeo e bitšwago Christchurch, yeo e lego dikhilomithara tše e ka bago tše 91 ka borwabodikela bja moo go bilego le tšhišinyego. Le ge magae a Dihlatse le mafelo a tšona a borapedi di be di se tša senyega kudu, komiti ya tlhakodišo e thuša bao ba wetšwego ke kotsi ka go ba kgothatša ba diriša Beibele, go ba nea dijo le dinyakwa tše dingwe tša bohlokwa.
Sehlopha se Bušago sa Dihlatse tša Jehofa, seo se šomelago ntlongkgolo ya rena kua New York, se dula se nyaka go kwa gore maemo a bjang moo. Ge go nyakega, se tla nea komiti ya tlhakodišo tumelelo ya go diriša meneelo ya modiro wa lefase ka moka.
Ba Ditaba:
Bakeng sa Dinaga tše Dingwe: David A. Semonian, Ofisi ya Ditaba tša Setšhaba, 1-718-560-5000
Australia le New Zealand: Rodney Spinks, 61-2-9829-5600


text:
Phetolelo ya period ka go Sesotho sa Leboa
period
botelele
leinaPlural periods
1botelele‘It is a good rule to breastfeed a baby as long as possible; even for a period of 18 months, if it is possible for the child's mother’ — Ke molao wo botse go amuša lesea lebaka leo le ka kgonwago, le botelele bja dikgwedi tše 18 ge mmagongwana a ka kgona
2mohla‘We are studying the colonial period of South African history at the moment’ — Re ithuta ka mohla wa bokoloniale ka histori ya Afrika-Borwa gonabjale
3pakanathutolebakasebaka‘We have Afrikaans every day in the first period at school’ — Re na le thuto ya Seafrikanse tšatši le lengwe le le lengwe ka pakanathuto ya mathomo sekolong
4letlhapo‘A woman has her period every month’ — Mosadi o ba le letlhapo kgwedi ye nngwe le ye nngwe


text:
“Sepela ka Tumelo, e Sego ka go Bona”
Madira a Baroma a ile a tlogela go dikanetša motse wa Jerusalema. Malapa a mabedi a Bakriste a swanelwa ke go dira diphetho tše thata. Na a be a tla kwa Jesu gomme a tlogela sa ruri dilo tšeo a di tlwaetšego? Diphetho tša bona di be di kgoma maphelo a bona. Bidio ye e bontšha ditiragalo tšeo di hlalositšwego ka Beibeleng tšeo di hlatselwago ke histori gore di ile tša direga. Gore o bone seo se bego se direga, go na le moo go tšwelelago ditiragalo tša bošoro; lega go le bjalo, bidio ye ga se gore e kgothaletša bošoro eupša e bontšha maemo ao Bakriste ba lekgolong la pele la nywaga ba ilego ba lebeletšana le ona.


text:
GO TŠWA BOBOLOKELONG BJA RENA
“Eureka Drama” e Thušitše ba Bantši go Hwetša Therešo
“EUREKA!” Lentšu le le bolela gore: “Ke e hweditše!” Ge gauta e be e sa tšwa go utollwa lekgolong la bo-19 la nywaga kua California, U.S.A., lentšu le le be le kwewa ge mošomi wa moepong a hweditše gauta. Lega go le bjalo, Charles Taze Russell le Barutwanagotee le yena ba Beibele, ba be ba hweditše selo sa bohlokwa go feta gauta—therešo ya Beibele. Le gona ba be ba fagahletše go e botša ba bangwe.
Ka 1914, batho ba dimilione ba metseng e megolo ba ile ba tla ka bontši go tlo bogela “Photo-Drama of Creation,” e lego filimi ya diiri tše seswai yeo e hlamilwego ke International Bible Students Association (I.B.S.A.). Filimi ye ya mabapi le Beibele ya diswantšho tše di sepelago, diselaete tša mebalabala, molaodiši wa sekgwari le mmino o bosana, e be e bontšha babogedi ditiragalo tša go thoma ka tlholo, go latele histori ya batho ke moka e feleletše ka Pušo ya Jesu Kriste ya Nywaga e Sekete.—Kut. 20:4. *
Eupša go thwe’ng ka batho bao ba bego ba dula metsaneng le metsemagaeng? E le gore bao ba bego ba rata therešo ba se bolawe ke tlala ya moya, ka August 1914 mokgatlo wa I.B.S.A. o ile wa lokolla “Eureka Drama”—e lego filimi e kopana e rwalegago yeo e bego e tšerwe filiming ya “Photo-Drama.” Difilimi tše e be e le tše tharo, e nngwe le e nngwe e hwetšagala ka maleme a mmalwa: “Eureka X” e be e na le mantšu ka moka a molaodiši le mmino. “Eureka Y” e be e na le mantšu a molaodiši, mmino gotee le diselaete tše dibotsana tša mebala e sa tagago. Ke moka “Eureka Family Drama,” yeo e bego e hlametšwe go bogelwa ka gae, e be e na le dikarolo tše itšego tša molaodiši le dikopelo. Dikeramafomo tše di sa bitšego kudu le metšhene ya go bapala difilimi tše le tšona di be di hwetšagala.
Ka ge Barutwana ba Beibele ba be ba sa hloke motšhene wa go bapala difilimi goba sekirini se segolo metsemagaeng, ba be ba tšea filimi ye ba e bontšha batho mahala moo, ka go re’alo ba fihlelela ditšhemo tše difsa ka molaetša wa Mmušo. Filimi ya go theetšwa feela ya “Eureka X” e be e ka bapalwa mosegare goba bošego. Filimi ya diselaete ya “Eureka Y” e be e ka bapalwa ntle le mohlagase, go šomišwa lebone la mohuta o itšego. Pego e nngwe ka go Morokami wa Sefinishi e itše: “Re kgona go bontšha batho diswantšho tše mo e nyakilego go ba kae le kae.” Go be go se na therešo e fetago yeo!
Go e na le go hira diholo tše dikgolo, Barutwana ba bohlale ba Beibele gantši ba be ba diriša meago ya mahala, go etša diklase, meago ya mmušo, diteišene tša diterene gaešita le diphapoši tša boithabišo. Gantši batho ba be ba bogela difilimi tše ka ntle, moo go bego go dirwa sekirini ka lešela le legolo le lešweu leo le bego le pharwa lebotong la setala. Anthony Hambuch o ngwadile gore: “Borapolase ba be ba dira ditulo ka dikota tša dihlare gomme batho ba thabela lenaneo ba dutše moo.” Bana babo rena bao ba bego ba bapala filimi ya “Eureka” ba be ba sepela ka seo se bego se bitšwa Karikana ya Diterama go rwala ditlabakelo, disutukheise, malao le ditlabakelo tša go apea.
Babogedi ba filimi ya “Eureka” ba be ba tloga go ba sego kae go ya go ba makgolo. Kua United States, batho ba 400 ba ile ba bogela filimi ye motsaneng wa badudi ba 150. Motsaneng o mongwe, ba bangwe ba ile ba sepela dikhilomithara tše seswai go ya le tše seswai go boa gore ba tlo bogela “Eureka Drama.” Kua Sweden, baagišani ba Charlotte Ahlberg bao ba bego ba kgobokane ka ntlong ya gagwe e nyenyane ba ile ba “kgongwa kudu” ke direkhoto tšeo. Batho ba e ka bago ba 1 500 ba ile ba tla go e bogela motsaneng o lego lekatana moepong o mongwe kua Australia. Morokami o ile wa bega gore dikolong tše di phagamego le dikholetšheng, “diporofesara le barutwana ba kgahlwa kudu ke diswantšho tša filimi ye le direkhoto tša rena tšeo di bapalwago ka dikeramafomo.” “Eureka Drama” e be e ratwa kudu gaešita le mafelong a go bogela dimobi.
GO HLAGOLELA DIPEU TŠA THEREŠO
“Eureka Drama” e ile ya ba sedirišwa sa bohlokwa kudu “Modirong wa go Katološa Klase,” moo diklase tša Barutwana ba Beibele di bego di romela diboledi gore di yo thoma diklase tše dingwe tša go ithuta Beibele. Ga re tsebe gore ke batho ba bakae bao ba bogetšego “Eureka Drama.” Difilimi tše dingwe di be di bogelwa ka mehla. Lega go le bjalo, ka 1915 ke feela dihlopha tše 14 go tše 86 tša bana babo rena bao ba bego ba bontšha batho filimi ye tšeo di bego di bega ka mehla. Le ge pego ya mafelelong a ngwaga e ile ya se kgotsofatše, dipalopalo tše di ile tša bontšha gore batho ba ka godimo ga milione ba bone filimi ya “Eureka.” Batho ba e ka bago ba 30 000 ba ile ba kgopela dikgatišo tše di theilwego Beibeleng.
Le ge batho ba bantši ba ka ba ba ile ba lebala “Eureka Drama,” eupša ga go pelaelo gore ba dimilione go tloga Australia go fihla Argentina, go tloga Afrika Borwa go fihla British Isles, India le Dihlakahlakeng tša Caribbean, ba bone filimi ye e kgahlišago. Ba bantši ba bao ba e bonego ba hweditše therešo ya Beibele—selo sa bohlokwa go feta gauta—gomme ba be ba ka goeletša ka gore “Eureka!”
^ ser. 4 Bala sehlogo se se rego, “Go tšwa Bobolokelong bja Rena—Filimi Yeo e Nago le Nywaga e 100 Yeo e Agago Tumelo” ka go Morokami wa February 15, 2014, matlakala 30-32.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jobo 13:1-28
13 “Bona! Tše ka moka leihlo la ka le di bone,Tsebe ya ka e di kwele gomme e a di eleletša.2 Seo le se tsebago le nna ke a se tseba;Ga le mphete ka selo.+3 Lega go le bjalo, ge e le nna ke tla bolela le Ramatlaohle,+Ke tla kgahlwa ke go tšeišana kgang le Modimo.4 Ge e le lena le phara batho ka maaka;+Ka moka ga lena le dingaka tša go hloka mohola.+5 A mola le be le ka ikhomolela,E le gore seo e be bohlale go lena!+6 Hle ekwang ge ke iphetolela,+Gomme le theetšeng ge melomo ya ka e phophotha.7 Na le ka bolelela Modimo ka tše a rego ga di a loka,Gomme na le ka mmolelela ka tše a rego ke tša bofora?+8 Na le tla be le beba sefahlego sa gagwe,+Goba na le tla lwela Modimo wa therešo molaong?9 Na e tla ba mo gobotse gore a le lekole?+Goba na le tla mo hlalefetša go etša ge motho wa nama le madi a hlalefetšwa ke yo mongwe?10 Ruri o tla le kgalema+Ge e ba ka sephiring le leka go beba sefahlego sa ba bangwe;+11 Na bogolo bja gagwe bo ka se le tsenye letšhogo,Le gona na le ka se tšhoge ge a le tšhoša?+12 Dipolelo tša lena tše bohlale ke diema tše di se nago mohola go etša melora;Mekgabišo ya dikotse tša lena e etša mekgabišo ya dikotse ya letsopa.+13 Homolang gomme go bolele nna.Ke moka anke ke welwe ke selo le ge e le sefe!14 Go re’ng bophelo bja ka bo le kotsing,E bile ke bo bea kotsing?*+15 Le ge e ba a ka mpolaya ka sehlogo, na nka se lete?+Ke tla no tšeišana kgang le yena ka ditsela tša ka ke le pele ga sefahlego sa gagwe.16 Le gona e tla ba phološo ya ka,+Gobane ga go mohlanogi yo a ka tlago pele ga gagwe.+17 Ekwang mantšu a ka gabotse,+Ditsebe tša lena di theetše se ke se bolelago.18 Ntheetšeng hle! Ke tlišitše taba e nyakago toka;+Ke tseba gabotse gore nna ga ke na molato.19 Ke mang a tlago go phenkgišana le nna?+Gobane ge e ba ga bjale nka homola gona ke tla hwa!20 Ke dilo tše pedi feela tše ke sa nyakego o ntira tšona;Ge e ba go le bjalo nka se ikute feela ka baka la gago;+21 Iša seatla sa gago kgole le nna,Go boifiša ga gago anke go se ntšhoše.+22 Wena bitša gomme nna ke arabe;Goba nna ke bolele wena o nkarabe.23 Ke ka tsela efe ke nago le melato le dibe?Ntsebiše dikarogo tša ka le sebe sa ka.24 Go re’ng o uta sefahlego se sa gago+Gomme o ntšea ke le lenaba la gago?+25 Na o tla tšhoša letlakalanyana leo le iphofelago,Goba na o tla rakediša mahlakanyana a go oma?26 Gobane o ngwala dilo tše bohloko ka nna+Gomme o nkweša ditlamorago tša melato ya bofseng bja ka.+27 O bile o patagantše dinao tša ka ka dikota setokising,+Le gona o šetša ditsela tša ka ka moka;O thalela bogato bja dinao tša ka mollwane.28 Nna ke bjalo ka selo se se bodilego seo se hwelelago;+Ke bjalo ka seaparo seo se jewago ke tshwele.+
Mengwalo ya tlase
^ Phetolelo ya lentšu ka lentšu e re, “Go re’ng ke rwala nama ya ka ka meno gomme ke bea moya wa ka ka seatleng sa ka?”


text:
POLEDIŠANO | RACQUEL HALL
Mosadi wa Mojuda o Hlalosa Lebaka Leo a Ilego a Hlahloba Tumelo ya Gagwe Lefsa
Racquel Hall o belegwe ke mosadi wa Moisiraele wa Mojuda le tate wa Moaustria yo a bego a sokologetše bodumeding bja Sejuda. Batswadi ba mmagwe e be e le ba bodumedi bja Zion bao ba bego ba hudugetše Isiraele ka 1948, e lego ngwageng woo e ilego ya ba Naga yeo e ipušago. Phafoga! e ile ya botšiša Racquel mabapi le seo se dirilego gore a hlahlobišiše tumelo ya gagwe ya Sejuda.
Re botše ka setlogo sa gago.
Ke belegwe ka 1979 kua United States. Ge ke be ke ena le nywaga e meraro, batswadi ba ka ba ile ba hlalana. Mma o ile a nkgodiša go ya ka meetlo ya Sejuda gomme a nthomela go di-yeshiva, goba dikolo tša Sejuda. Ge ke be ke ena le nywaga e šupa, re ile ra yo dula Isiraele lebaka la ngwaga, gomme ka tsena sekolo tikologong ya batho ba šomago yeo e bitšwago kibbutz. Ke moka, nna le mma re ile ra hudugela Mexico.
Gaešita le ge go be go se na sinagoge tikologong, ke ile ka kgomarela meetlo ya Sejuda. Ke be ke gotetša dikerese ka Sabatha, ke bala puku ya rena ya Torah, gomme ke rapela ke thušwa ke siddur, goba puku ya dithapelo. Sekolong, ke be ke fela ke botša bao ke tsenago le bona ka klaseng gore bodumedi bja ka e be e le bja mathomo. Ke be ke se ka ka ka bala seo ka tlwaelo se bitšwago Testamente e Mpsha, yeo e ahlaahlago bodiredi le dithuto tša Jesu Kriste. Ge e le gabotse, mma o ile a ntemoša gore ke se ke ka e bala, ka ge a be a boifa gore ke tla šilafatšwa ke dithuto tša yona.
Ke ka baka la eng o ile wa dira phetho ya go bala Testamente e Mpsha?
Ge ke fetša nywaga e 17, ke ile ka boela United States go yo feleletša thuto ya ka e phagamego. Gona moo, motho yo mongwe yo ke bego ke mo tlwaetše o ile a re yena ke Mokriste gomme a mpotša gore bophelo bja ka e be e tla ba bjo bo sa felelago ntle le Jesu.
Ke ile ka re go yena: “Batho bao ba dumelago go Jesu ba lahlegile.”
O ile a botšiša ka gore: “Na o šetše o kile wa bala Testamente e Mpsha?”
Ke ile ka araba ka gore: “Aowa.”
O ile a re: “Bjale na ga o nagane gore ga o tsebe selo gomme o ntšha dikgopolo tša gago ka selo seo o sa tsebego selo ka sona?”
Mantšu a gagwe a ile a ntlhaba kudu, ka ge ka mehla ke be ke go tšea e le bošilo gore motho a ntšhe dikgopolo tša gagwe a sa tsebe selo. Ke swabišitšwe ke seo, ke ile ka ya le Beibele ya gagwe gae gomme ka thoma go bala Testamente e Mpsha.
Seo o bego o se bala se ile sa go kgoma bjang?
Ke ile ka makatšwa ke go hwetša gore bangwadi ba Testamente e Mpsha e be e le Bajuda. Le gona, ge ke dutše ke bala, ke moo ke ilego ka bona gore Jesu e be e le Mojuda yo botho le yo a ikokobeditšego yo a bego a nyaka go thuša batho, e sego go ikhola ka bona. Ke ile ka ba ka ya bokgobapukung ka yo adima dipuku tšeo di bolelago ka yena. Lega go le bjalo, ga go le e tee ya tšona yeo e ilego ya nkgodiša gore e be e le Mesia. Tše dingwe di be di mo šupa e le Modimo, e lego pono yeo e bego e se na tlhaologanyo go nna. Go ba gona, Jesu o be a rapela mang—na o be a ithapela? Go feta moo, Jesu o ile a hwa. Lega go le bjalo, Beibele ge e bolela ka Modimo e re: “Ga o hwe.” *
O ile wa hwetša bjang dikarabo tša dipotšišo tšeo?
Therešo ga e ikganetše, gomme ke be ke ikemišeditše go hwetša therešo. Ka gona, ke ile ka rapela Modimo go tšwa pelong e bile ke lla—e le la mathomo ke rapela ke sa thušwe ke siddur ya ka. Go se go ye kae ka morago ga ge ke feditše go rapela ke ge go kokotwa mojako. E be e le Dihlatse tša Jehofa tše pedi. Di ile tša mpha e nngwe ya dikgatišo tša tšona tša go ithuta Beibele. Kgatišo ye gotee le dipoledišano tšeo di ilego tša latela tšeo ke bilego le tšona le Dihlatse, di ile tša nkgodiša gore ditumelo tša tšona di be di theilwe Beibeleng. Ka mohlala, Dihlatse ga di tšee Jesu e le karolo ya Boraro Botee, eupša di mo tšea e le “Morwa wa Modimo” * le “mathomo a tlholo ya Modimo.” *
Ka moragonyana ga moo, ke ile ka boela Mexico, moo ke ilego ka tšwela pele ke ithuta le Dihlatse ka boporofeta bja mabapi le Mesia. Ke ile ka makatšwa ke go bona gore go na le diporofeto tše dintši gakaakaa! Lega go le bjalo, ke ile ka dula ke sa kgolwe ka tsela e itšego. Ke be ke ipotšiša gore: ‘Na Jesu e be e le yena feela yoo a swanelago tlhaloso yeo?’ le gore ‘Go thwe’ng ge e ba e be e fo ba sebapadi seo se hlalefilego seo se itirago eka ke yena?’
Ke eng seo se ilego sa go kgodiša?
Dihlatse di ile tša mpontšha diporofeto tšeo go se nago moikgakanyi yo a bego a ka di diragatša. Ka mohlala, nywageng e fetago e 700 e sa le pele, moporofeta Mika o ile a re Mesia o be a tla belegelwa Betlelehema, kua Judea. * Ke mang yo a ka laolago gore yena o tla belegelwa kae? Jesaya o ile a ngwala gore Mesia o be a tla bolawa bjalo ka sesenyi seo se nyatšegago, eupša o be a tla bolokwa le bahumi. * Dipolelelopele tše ka moka di ile tša phethagala ka Jesu.
Karolo ya mafelelo ya bohlatse e be e akaretša lešika la Jesu. Beibele e be e boletše gore Mesia e be e tla ba setlogolo sa Kgoši Dafida. * Ka ge Bajuda ba bogologolo ba be ba boloka dipego tša mašika tša batho bohle le tša ka gae, ge nkabe Jesu e be e se wa leloko la Dafida, manaba a gagwe a ka be a ile a goeletša seo a le ka godimo ga dintlo! Eupša ga se a ka a dira bjalo, ka gobane go tswalana ga Jesu le Dafida go be go sa ganetšege. Mašaba a ile a ba a mmitša “Morwa wa Dafida.” *
Ka 70 C.E.—nywaga e 37 ka morago ga lehu la Jesu—madira a Roma a ile a fediša Jerusalema, gomme dipego tša mašika di ile tša lahlega goba tša fedišwa. Ka baka leo, e le gore a hlaolwe go ya ka lešika, Mesia o ile a swanelwa ke go tšwelela pele ga 70 C.E.
Go lemoga se go ile gwa go kgoma bjang?
Go Doiteronomio 18:18, 19, go boletšwe e sa le pele gore Modimo o be a tla tsoša moporofeta yo a swanago le Moshe kua Isiraele. “Ke tla sekiša [motho yo mongwe le yo mongwe] yo a ka se kego a theetša mantšu ao moporofeta yoo a tlago go a bolela ka leina la ka.” Go ithuta ga ka Beibele ka moka ka mo go tseneletšego go ile gwa nkgodiša gore Jesu wa Natsaretha e be e le moporofeta yoo.
^ ser. 17 Kutollo 3:14, King James Version.
^ ser. 21 Jesaya 9:6, 7; Luka 1:30-32. Mateo kgaolo 1 e bega ka lešika labo tatago Jesu, gomme Luka kgaolo 3, e bega ka lešika labo mmagwe.


text:
PONO YA BEIBELE
Sathane
Na Sathane ke motho wa kgonthe?
“Noga ya kgale yeo e bitšwago Diabolo le Sathane, . . . e [timetša] lefase ka moka.”—Kutollo 12:9.
SEO BATHO BA SE BOLELAGO
Batho ba bangwe ba dumela gore Sathane Diabolo ga se motho eupša ke seka sa bobe seo se lego ka gare ga motho yo mongwe le yo mongwe.
SEO BEIBELE E SE BOLELAGO
Sathane ke motho wa kgonthe. Ke morongwa wa lerabele, sebopiwa sa moya seo se ganetšago Modimo. Beibele e bolela ka Sathane gore ke “mmuši wa lefase le.” (Johane 12:31) O diriša “dipontšho . . . tša bofora” le “bofora” go phethagatša merero ya gagwe.—2 Bathesalonika 2:9, 10.
Beibele e bega ka poledišano ya legodimong ya magareng ga Sathane le Modimo. Ka ge Modimo a ile a boledišana le Sathane, gona Sathane ga se seka sa bobe ka gobane Modimo ga a na bobe ka go yena. (Doiteronomio 32:4; Jobo 2:1-6) Go molaleng gore Sathane ke motho wa kgonthe e sego feela bobe bjo bo mothofaditšwego.
KE KA BAKA LA ENG SEO SE LE BOHLOKWA GO WENA?
Mabaka a Sathane a go nyaka gore o dumele gore ga a gona a swana le a sesenyi seo se utago seo se lego sona e le gore se ka tšwela pele se tshela molao se sa lemogwe. E le gore o itšhireletše go Sathane, sa pele o swanetše go lemoga gore o gona.
Sathane o dula kae?
“Go madimabe lefase . . . gobane Diabolo o theogetše go [wena].”—Kutollo 12:12.
SEO BATHO BA SE BOLELAGO
Ba bantši ba dumela gore Sathane o dula mollong wa dihele bogareng bja lefase. Ba bangwe ba dumela gore o ka gare ga batho ba babe.
SEO BEIBELE E SE BOLELAGO
Sathane ke sebopiwa sa moya, ka gona o dula lefelong leo le sa bonagalego. Sathane o feditše nako e telele a dumeletšwe go tsena le go tšwa ka mo a ratago moo Modimo le barongwa bao ba botegago ba dulago gona. (Jobo 1:6) Lega go le bjalo, ga bjale yena gotee le dibopiwa tše dingwe tše kgopo tša moya ba rakilwe kgauswi le Modimo, gomme ba lahletšwe lefaseng.—Kutollo 12:12.
Na se se ra gore Sathane o dula lefelong le tee le itšego lefaseng? Ka mohlala, mohlomongwe o ile wa bala ka motse wa bogologolo Peregamo wo go bego go thwe ke “moo Sathane a dulago gona.” (Kutollo 2:13) Ge e le gabotse, polelwana yeo e be e šupa tabeng ya go ata ga borapedi bja Sathane moo. Sathane ga a dule lefelong le itšego lefaseng. Go e na le moo, Beibele e bolela gore “mebušo ka moka ya lefase” ke ya gagwe.—Luka 4:5, 6.
Na Sathane a ka gobatša goba a laola batho?
“Lefase ka moka le rapaletše matleng a yo kgopo.”—1 Johane 5:19.
SEO BEIBELE E SE BOLELAGO
Batho ba bantši ba dumeletše tutuetšo ya Sathane e ba timetša, gomme ka baka leo ba laolwa ke yena. (2 Bakorinthe 11:14) Ntlha ye e thuša go hlalosa lebaka leo ka lona batho ba paletšwego ke go kaonefatša maemo a lefase.
Beibele gape e bega ka maemo a šoro, ao Sathane le barongwa ba bangwe ba ilego ba laola batho gomme ba ba gobatša nameng.—Mateo 12:22; 17:15-18; Mareka 5:2-5
SEO O KA SE DIRAGO
Ga se wa swanela go boifa matla a Sathane. E le gore o pheme go ba ka tlase ga tutuetšo goba taolo ya Sathane, o swanetše go ithuta gore o laola batho bjang, gore o ‘tsebe maano a gagwe.’ (2 Bakorinthe 2:11) Ka go bala Beibele, o ka hwetša tsebo e bohlokwa ka maano a Sathane gomme wa phema go ba mohlaselwa.
Phema dilo le ge e le dife tšeo di tswalanago le ditiro tša botemona. (Ditiro 19:19) Dilo tšeo di akaretša dipheko, dikgatišo, dibidio, mmino, mananeo a khomphutha ao a kgothaletšago go dirišana le meoya le bonoge.
Beibele e re: “Le ganetše Diabolo, yena o tla le tšhaba.” (Jakobo 4:7) Ka go kwa keletšo e bohlale ya Beibele, o ka itšhireletša ditirong tše mpe tša bohwirihwiri tša Sathane.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Doiteronomio 11:1-32
11 “O rate Jehofa Modimo wa gago,+ o lote boitlamo bja gago go yena, o boloke melao ya gagwe, dikahlolo+ tša gagwe le ditaelo tša gagwe ka mehla.2 Le tseba gabotse lehono (gobane ga ke bolele le bana ba lena bao ba sa tsebego tayo ya Jehofa+ Modimo wa lena le bao ba sa kago ba e bona, ba bona bogolo bja gagwe,+ seatla sa gagwe se matla+ le letsogo la gagwe leo le otlolotšwego,+3 goba ba bona dipontšho le ditiro tša gagwe tšeo a di dirilego Farao kgoši ya Egipita le naga ya gagwe ka moka kua Egipita;+4 goba seo a se dirilego madira a Baegipita, dipere le dikoloi tša bona tša ntwa tšeo a ilego a di apeša ka meetse a Lewatle le Lehwibidu ge ba be ba ba rakediša,+ gomme Jehofa a ba fediša go etša ge go le bjalo lehono le;+5 goba seo a le diretšego sona lešokeng go ba go fihlela le goroga mo;6 goba seo a se dirilego Dathane le Abirama+ barwa ba Eliaba morwa wa Rubeni, ge lefase le be le ahlamiša molomo wa lona gare ga Baisiraele ka moka le ba metša gotee le malapa a bona, ditente tša bona le selo se sengwe le se sengwe seo se phelago seo se ba šetšego morago);+7 gobane mahlo a lena ke ona a bonego ditiro tša Jehofa ka moka tše kgolo tšeo a di dirilego.+8 “Le lote ditaelo+ ka moka tšeo ke le laelago tšona lehono, e le gore le be ba matla gomme le tsene nageng yeo le e tšee e be ya lena, yona naga yeo le tshelelago go yona go yo e tšea gore e be ya lena,+9 le gore le atelwe ke matšatši+ nageng yeo Jehofa a enetšego borakgolokhukhu ba lena gore o tla e nea bona le peu ya bona,+ e lego naga yeo e elago maswi le dinose.+10 “Ka gobane naga yeo le yago go e tšea gore e be ya lena ga e swane le naga yeo le tšwilego go yona ya Egipita, moo le bego le bjala dipeu tša lena gomme le šoma ka thata go nošetša mašemo go etša ge le nošetša dirapa tša lena tša merogo.11 Eupša naga yeo le tshelelago go yona gore le yo e tšea e be ya lena, ke naga ya dithaba le melala.+ E nwa meetse a pula ya magodimong;12 ke naga yeo Jehofa Modimo wa lena a e hlokometšego. Mahlo+ a Jehofa Modimo wa lena a dula a e lebeletše, go tloga ge ngwaga o thoma go fihla ge o fela.13 “Ge e ba le ka kwa ditaelo+ tša ka tšeo ke le laelago tšona lehono, la rata Jehofa Modimo wa lena la ba la mo hlankela ka dipelo tša lena ka moka le ka moya wa lena ka moka,+14 gona nna ke tla nešetša naga ya lena pula ka nako ya gona,+ pula ya lehlabula le ya seruthwane,+ e bile le tla kgoboketša mabele a lena, beine ya lena e bose le makhura a lena.15 Mo nageng ya lena ke tla medišetša diruiwa tša lena dimela,+ gomme lena le tla ja la khora.+16 Le itlhokomeleng ka ge dipelo tša lena di ka goketšega+ ke moka la aroga la rapela medimo e mengwe le go e khunamela,+17 ke moka bogale bja Jehofa bja le tukela, a tswalela magodimo gore go se ke gwa na pula+ gomme mmu wa se tšweletše selo, la hwa kapejana mo nageng e botse yeo Jehofa a le neago yona.+18 “Le nweletše mantšu a a ka dipelong tša lena+ le moyeng wa lena, le a tlemelele bjalo ka seka diatleng tša lena gomme a be bjalo ka mphapahlogo diphatleng tša lena.+19 Le a rute bana ba lena, le bolele ka ona ge le dutše fase dintlong tša lena, ge le sepela tseleng, ge le robala le ge le tsoga.+20 Le a ngwale ka mathoko a diforeime tša mabati a dintlo tša lena le dikgorong tša lena,+21 e le gore lena le bana ba lena le atelwe ke matšatši+ nageng yeo Jehofa a enetšego borakgolokhukhu ba lena gore o tla ba nea yona,+ ge feela magodimo a sa dutše a le ka godimo ga lefase.+22 “Gobane ge e ba ruri le lota ditaelo+ tše ka moka tšeo ke le laelago gore le di phethe, la rata Jehofa Modimo wa lena,+ la sepela ditseleng tša gagwe ka moka+ le go mo kgomarela,+23 gona Jehofa o tla raka ditšhaba tše ka moka ka baka la lena,+ gomme le tla thopa naga ya ditšhaba tšeo di le fetago ka bogolo le ka bontši.+24 Go gongwe le go gongwe moo dinao tša lena di gatago gona e tla ba ga lena.+ Mollwane wa lena o tla tloga lešokeng wa fihla Libanoni, wa tloga ka Noka, yona noka ya Eforate, wa fihla lewatleng la ka bodikela.+25 Ga go na motho yo a tlago go emeletšana le lena.+ Jehofa Modimo wa lena o tla dira gore batho ba nageng yeo le tlago go gata go yona ba le tšhoge le go le boifa,+ feela bjalo ka ge a le holofeditše.26 “Bonang, lehono mo pele ga lena ke bea tšhegofatšo le thogako:+27 le tla šegofatšwa ge feela le latela ditaelo tša Jehofa Modimo wa lena+ tšeo ke le laelago tšona lehono;28 la rogakwa+ ge e ba le sa latele ditaelo tša Jehofa Modimo wa lena+ e bile le aroga tseleng yeo ke le laelago yona lehono, ke moka la latela medimo e mengwe yeo le bego le sa e tsebe.29 “E re ge Jehofa Modimo wa lena a le fihliša nageng yeo le yago go e tšea gore e be ya lena,+ le ntšhe tšhegofatšo le le Thabeng ya Geritsima+ gomme le ntšhe thogako le le Thabeng ya Ebala.+30 Na kgane dithaba tšeo ga di kgauswi le Noka ya Jorodane ka thoko ya bodikela, nageng ya Bakanana bao ba dulago Araba,+ go lebana le Giligala+ hleng ga dihlare tše dikgolo tša More?+31 Gobane le tshela Noka ya Jorodane go yo tšea naga yeo Jehofa Modimo wa lena a le neago yona gore e be ya lena, le e tšee e be ya lena; gomme le dule go yona.+32 Le ele hloko gore le phethagatša ditaelo ka moka le dikahlolo+ tšeo ke di beago pele ga lena lehono.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Baahlodi 12:1-15
12 Ke moka banna ba Efuraime ba kgobokana gomme ba tshela noka ba ya ka leboa ba re go Jefeta: “Ke ka baka la’ng o ile wa tshela noka wa yo lwa le bana ba Amoni o se wa re bitša gore re sepele le wena?+ Re tla go tšhumelela ka ntlong ya gago.”+2 Jefeta a re go bona: “Nna le batho ba ka ke kgale re sa nwešane meetse le bana ba Amoni.+ Ke ile ka kgopela gore le nthuše, eupša ga se la ntlhakodiša diatleng tša bona.3 Ge ke lemoga gore le ka se ke la ntlhakodiša, ke ile ka ikemišetša go bea bophelo bja ka kotsing+ ka yo lwa le bana ba Amoni.+ Jehofa o ile a ba gafela seatleng sa ka. Ka gona ke ka baka la’ng lehono le etla go nna go tlo lwa le nna?”4 Gateetee Jefeta a kgoboketša banna ka moka ba Gileada+ ba lwa le banna ba Efuraime; banna ba Gileada ba bolaya banna ba Efuraime, ka gobane ba itše: “Lena banna ba Gileada le tšwa go bana ba Efuraime le ba Manase.”5 Banna ba Gileada ba thopa matšibogo a Noka ya Jorodane+ a lego pele ga Baefuraime; ge banna bao ba phonyokgilego ba Efuraime ba be ba ka re: “E reng ke fete,” banna ba Gileada ba be ba re go yo mongwe le yo mongwe wa bona: “Na o Moefuraime?” Ge a be a ka re: “Aowa”!6 ke moka ba tla re go yena: “Hle e re Šibolethe.”+ Yena o tla re: “Sibolethe,” ka ge a be a sa kgone go bitša lentšu gabotse. Bona ba be ba mo swara gomme ba mmolaya ka sehlogo matšibogong a Noka ya Jorodane. Ka nako yeo go ile gwa bolawa Baefuraime ba dikete tše masomenne-pedi (42 000).+7 Jefeta o ile a ahlolela Isiraele ka nywaga e tshela, ka morago ga moo yena Jefeta wa Mogileada a hwa gomme a bolokelwa motseng wa gabo kua Gileada.8 Ibisane wa Betlelehema+ a ahlolela Baisiraele ka morago ga Jefeta.+9 Ibisane a ba le barwa ba masometharo le barwedi ba masometharo. O ile a nyadiša barwedi ba gagwe molokong wo e sego wa gabo a ba a nyalela barwa ba gagwe molokong wo e sego wa gabo. A ahlolela Isiraele ka nywaga e šupago.10 Ke moka Ibisane a hwa gomme a bolokelwa Betlelehema.11 Ka morago ga lehu la gagwe, Elone wa Mosebulone+ a ahlolela Isiraele. A ahlolela Isiraele ka nywaga e lesome.12 Elone wa Mosebulone le yena a hwa gomme a bolokelwa Ajaloni nageng ya Sebulone.13 Ka morago ga lehu la gagwe, Abadone morwa wa Hilele, Mopirathone+ a ahlolela Isiraele.14 Yena a ba le barwa ba masomenne le ditlogolo tše masometharo tšeo di namelago dipokolo+ tše di ipheditšego tše masomešupa. A ahlolela Isiraele ka nywaga e seswai.15 Ke moka Abadone morwa wa Hilele, Mopirathone a hwa gomme a bolokelwa Pirathone nageng ya Efuraime kua thabeng ya Baamaleke.+


text:
KGAOLO 12
“Na Modimo o Hloka Toka?”
1. Re ka kgongwa bjang ke maemo a go hloka toka?
MOHLOLOGADI yo a tšofetšego o tšeelwa tšhelete yeo a ipoloketšego yona ka go hlalefetšwa. Lesea leo le sa kgonego go itirela selo le lahlwa ke motswadi yo a hlokago kwelobohloko. Monna o golegelwa bosenyi bjoo a sa bo dirago. O arabela bjang lelokelelong le la ditiragalo? Mohlomongwe e nngwe le e nngwe ya tšona e a go tshwenya, gomme e le ka mo go kwagalago. Rena batho re na le maikwelo a matla ka se se lokilego le se se fošagetšego. Ge go dirwa tiro ya go hloka toka, re a galefa. Re nyaka gore mohlaselwa a lefše gomme mosenyi a otlwe. Ge e ba se se sa direge, mo gongwe re ka ipotšiša gore: ‘Na Modimo o bona seo se diregago? Ke ka baka la’ng a sa gate mogato?’
2. Habakuku o ile a arabela bjang go hlokeng toka, gomme ke ka baka la’ng Jehofa a se a ka a mo solela se?
2 Go theoša le histori, bahlanka ba botegago ba Jehofa ba ile ba botšiša dipotšišo tše di swanago. Ka mohlala, moporofeta Habakuku o ile a rapela Modimo ka gore: “Ke ka baka la’ng o ntesa ke bogela go hloka toka mo go šoro gakaakaa? Ke ka baka la’ng o dumelela gore bošoro, go hloka molao, bosenyi le sehlogo di ate gohle?” (Habakuku 1:3, Contemporary English Version) Jehofa ga se a ka a sola Habakuku ka baka la go botšiša ga gagwe ka go lebanya, ka gobane ke Yena yo a tsentšego ka go batho yona kgopolo yeo ya toka. Ee, Jehofa o re šegofaditše ka tekanyo e nyenyane ya kwešišo ya gagwe e tseneletšego ya toka.
Jehofa o Hloile go Hloka Toka
3. Ke ka baka la’ng go ka thwe Jehofa o bona go hloka toka kudu go re feta?
3 Jehofa ga se yo a hlokomologago go hloka toka. O bona seo se diregago. Mabapi le mehla ya Noage, Beibele e re botša gore: “Morêna a bôna bokxôpô bya batho bò xodile mo lefaseng, le tirô ka moka tša diakanyô tša dipelô tša bôná è le bobe fêla ka mehla.” (Genesi 6:5) Ela hloko seo se bolelwago ke polelo yeo. Gantši, kwešišo ya rena ya mabapi le go hloka toka e theilwe ditiragalong tše sego kae tšeo mo gongwe re kwelego ka tšona goba tšeo re ilego ra kopana le tšona ka borena. Ka mo go fapanego, Jehofa o bona go hloka toka mo go diregago lefaseng ka moka. O go bona ka moka ga gona! Go feta moo, o kgona go bona ditshekamelo tša pelo—monagano o gobogilego wo o šušumetšago ditiro tša go hloka toka.—Jeremia 17:10.
4, 5. (a) Beibele e bontšha bjang gore Jehofa o na le taba le bao ba bego ba dutše ba swerwe ka go hloka toka? (b) Jehofa ka boyena o ile a kgongwa bjang ke go hloka toka?
4 Eupša Jehofa o dira se se fetago go fo lemoga go hloka toka. O bile o na le taba le bao go ilego gwa ba kweša bohloko. Ge batho ba gagwe ba be ba swerwe gasehlogo ke ditšhaba tša manaba, Jehofa o be a kwešwa bohloko ke “xe ba lla bà tlaišwa ke babeki le bapateletši ba bôná.” (Baahlodi 2:18) Mohlomongwe o lemogile gore ge batho ba bangwe ba bona go hloka toka kudu, e ba moo go se sa ba kgomago kudu. Ga go bjalo ka Jehofa! O bone go hloka toka ka tekanyo ya gona e feletšego ka nywaga e ka bago 6 000, lega go le bjalo ga se a ka a tekema lehloyong la gagwe la go hloya go hloka toka. Go e na le moo, Beibele e re kgonthišetša gore dilo tše bjalo ka “’leme la maaká,” “’atla tša xo thula madi a se naxo molato” le “hlatsi-phori kxêba-maaká” o a di hlaswa.—Diema 6:16-19.
5 Le gona, ela hloko kamoo Jehofa a ilego a sola ka matla baetapele ba go hloka toka ba Isiraele. O ile a budulela moporofeta wa gagwe gore a ba botšiše gore: “A ga se tshwanelo ya lena go tseba go loka?” (PK) Ka morago ga go hlalosa go diriša ga bona matla gampe ka mantšu a kwalago, Jehofa o ile a bolela e sa le pele ka mafelelo a banna ba ba gobogilego: “Mohla ba tl’o xo tsoša mantšu ba llêla Morêna, a ka se arabe, mohla woo ó tlo ba xerula, ka xe medirô ya bôná è le e mebe.” (Mika 3:1-4) A lehloyo le matla gakaakang leo Jehofa a hloilego go hloka toka ka lona! Ee, yena ka noši o iponetše go hloka toka! Ka nywaga e dikete, Sathane o be a dutše a mo kwera ka mo go sa lokago. (Diema 27:11) Go feta moo, Jehofa o ile a kgongwa ke tiro ya go hloka toka mo go šiišago ge Morwa wa gagwe, yo “a sa kaxo a dira sebe,” a be a bolawa bjalo ka sesenyi. (1 Petro 2:22; Jesaya 53:9) Go molaleng gore Jehofa ga se yo a sa tsebego selo goba yo a sa kgomegego ka tlaišego ya bao ba tlaišwago ke go hloka toka.
6. Re ka arabela bjang ge re lebeletšane le go hloka toka, gomme ka baka la’ng?
6 Go dutše go le bjalo, ge re bona go hloka toka—goba ge rena ka noši re e-ba bao ba swarwago gampe—e fo ba ga tlhago gore re arabele ka tsela e matla. Re dirilwe ka seswantšho sa Modimo, gomme go hloka toka go thulana ka mo go feletšego le sohle seo Jehofa a se emelago. (Genesi 1:27) Ka gona, ke ka baka la’ng Modimo a dumelela go hloka toka?
Kgang ya Bogoši bja Modimo
7. Hlalosa kamoo bogoši bja Jehofa bo ilego bja hlohlwa ka gona.
7 Karabo ya potšišo ye e tswalana le kgang ya bogoši. Bjalo ka ge re bone, Mmopi o na le tshwanelo ya go buša lefase le bohle bao ba dulago go lona. (Psalme 24:1; Kutollo 4:11) Lega go le bjalo, mathomong a histori ya motho bogoši bja Jehofa bo ile bja hlohlwa. Se se ile sa direga bjang? Jehofa o ile a laela monna wa pele, Adama, gore a se ke a ja sehlare se itšego tšhemong yeo e bego e le legae la gagwe la Paradeise. Go be go tla direga’ng ge e ba a be a ka se kwe? Modimo o be a mmoditše gore: “O tlo hwa lehu.” (Genesi 2:17) Taelo ya Modimo e be e se morwalo go Adama goba go mosadi wa gagwe, Efa. Lega go le bjalo, Sathane o ile a kgodiša Efa gore Modimo o be a ba thibela kudu. Go be go tla direga’ng ge a be a ka ja dienywa tša sehlare se? Sathane o ile a botša Efa ka go lebanya gore: “Le ka se kê la hwa lehu. Xe e le Modimo, yêna ó tseba xore mohla Lè se jaxo mahlô a lena a tlo buduloxa la ba byalo ka Modimo, la tseba botse le bobe.” (Mongwalo o sekamego ke wa rena.)—Genesi 3:1-5.
8. (a) Ke eng seo Sathane a bego a se bolela ka dipolelo tša gagwe tšeo a bego a di botša Efa? (b) Ke eng seo Sathane a ilego a se hlohla mabapi le bogoši bja Modimo?
8 Ka polelo ye Sathane o be a sa bolele feela gore Jehofa o be a timile Efa tsebišo e bohlokwa, eupša o be a bile a bolela gore O mmoditše maaka. Sathane o ile a ba šedi kudu gore a se ke a belaela go ba ga kgonthe ga bogoši bja Modimo. Eupša o ile a hlohla tshwanelo, go swanelega le go loka ga bjona. Ka mantšu a mangwe o ile a bolela gore Jehofa o be a sa diriše bogoši bja Gagwe ka tsela e lokilego le ka go bontšha go kgahlegela balata ba Gagwe.
9. (a) Mafelelo a go se kwe e bile afe go Adama le Efa, gomme ke dipotšišo dife tše bohlokwa tšeo se se ilego sa di rotoša? (b) Ke ka baka la’ng Jehofa a sa ka a fo fediša marabele?
9 Ka morago ga moo, bobedi Adama le Efa ba ile ba se kwe Jehofa ka go ja dienywa tša sehlare seo se ileditšwego. Go se kwe ga bona go ile gwa ba bea boemong bja gore ba amogele kotlo ya lehu, go fo etša ge Modimo a be a boletše. Eupša maaka a Sathane a ile a rotoša dipotšišo tše bohlokwa. Na Jehofa ruri o na le tshwanelo ya go buša batho, goba na motho o swanetše go ipuša? Na Jehofa o diriša bogoši bja gagwe ka tsela e phalago tšohle ka mo go ka kgonegago? Jehofa a ka be a ile a diriša matla a gagwe a magolo go fediša marabele di tloga fase gona moo. Eupša dipotšišo tšeo di rotošitšwego di be di le mabapi le bobuši bja Modimo, e sego matla a gagwe. Ka gona go fediša Adama, Efa le Sathane go be go ka se hlatsele go loka ga pušo ya Modimo. Ka mo go fapanego, go be go tla dira gore pušo ya gagwe e belaelwe le go feta. Tsela e nnoši ya go bona ge e ba batho ba be ba ka kgona go ipuša ka katlego, ba sa bušwe ke Modimo, e be e le go dumelela gore nako e fete.
10. Histori e utolotše’ng mabapi le pušo ya batho?
10 Go feta ga nako go utolotše’ng? Go theoša le nywaga e dikete, batho ba ile ba leka mehuta ka moka ya mebušo, go akaretša puša-noši ya komang-ka-nna, pušo ka batho, bosošalise le pušo ya bokomanisi. Eupša ka moka ga yona e bolela ka boripana ka tlhaloso e lebanyago ya Beibele e rego: ‘Motho o buša motho gore a mo senye.’ (Mmoledi 8:9) Ke ka lebaka le lebotse ge moporofeta Jeremia a itše: “Morêna, ke a tseba; motho tsela y’axwe xa’ e buše; le monna mo a yaxo xa’ ikiše, le xe a xata a tiiša.”—Jeremia 10:23.
11. Ke ka baka la’ng Jehofa a ile a dumelela lekoko la batho gore le tlaišege?
11 Jehofa o tsebile go tloga mathomong gore go ipuša ga batho go be go tla feleletša ka tlaišego e kgolo. Ka gona, na e bile yo a se nago toka ka go dumelela boemo bjo bo ahlotšwego gore bo tšwele pele? Le gatee! Ka mohlala: A re re o na le ngwana yo a nyakago go buiwa gore a fole bolwetšing bjo bo beago bophelo bja gagwe kotsing. O lemoga gore go buiwa go tla bakela ngwana wa gago go kwa bohloko ka tekanyo e itšego, gomme se se go kweša bohloko kudu. Ka nako e swanago, o a tseba gore mogato wo o tla dira gore ngwana wa gago a kgone go thabela bophelo bjo bobotse bja mmele ka morago bophelong. Ka mo go swanago, Modimo o be a tseba—gomme o ile a ba a bolela e sa le pele—gore go dumelela ga gagwe pušo ya motho go be go tla sepedišana le tekanyo e itšego ya go kwešwa bohloko le go tlaišega. (Genesi 3:16-19) Eupša o be a bile a tseba gore kimollo e swarelelago le e nago le morero e be e tla kgonega ge feela a be a ka nea batho ka moka sebaka sa gore ba bone dienywa tše mpe tšeo di tšweletšwago ke borabele. Ka tsela ye kgang e be e ka rarollelwa sa ruri, go iša ka mo go sa felego.
Kgang ya Potego ya Motho
12. Go etša ge go bontšhitšwe tabeng ya Jobo, ke tatofatšo efe yeo Sathane a ilego a e dira malebana le batho?
12 Go na le lehlakore le lengwe la taba ye. Ge a be a hlohla go swanelega le go loka ga pušo ya Modimo, Sathane ga se a thomeletša Jehofa feela ka bogoši bja Gagwe; o ile a ba a thomeletša le bahlanka ba Modimo mabapi le potego ya bona. Ka mohlala, ela hloko seo Sathane a se boditšego Jehofa mabapi le monna wa go loka e lego Jobo: “A xa se Wene O mo axeleditšexo ka lexora, yêna le ba lapá la xaxwe, le tšohle tše e lexo tša xaxwe thokô tše xo fêla? Medirô ya diatla tša xaxwe O e šexofaditše, diruô tša xaxwe tša tlala lefase. Byale, O k’O lekê xo iša letsôxô O kxwathê tšohle tše e lexo tša xaxwe, O bônê xe a tlo Xo hlala pepeneneng.”—Jobo 1:10, 11.
13. Ke eng seo Sathane a bego a se bolela ka ditatofatšo tša gagwe mabapi le Jobo, gomme se se akaretša bjang batho ka moka?
13 Sathane o ile a phega ka gore Jehofa o be a diriša matla a Gagwe a šireletšago go reka boineelo bja Jobo. Ka gona, se se ile sa bolela gore potego ya Jobo e be e fo ba boikaketši feela, le gore o be a rapela Modimo feela ka baka la seo a bego a se fiwa. Sathane o ile a bolela gore ge e ba Jobo a be a ka tingwa tšhegofatšo ya Modimo, monna yoo o be a tla roga Mmopi wa gagwe. Sathane o be a tseba gore Jobo o be a tumile ka go ba “yo a se nago bosodi, yo a lokilego, yo a boifago Modimo yo a tšhabago bobe.” * Ka gona ge e ba Sathane a be a ka kgona go senya potego ya Jobo, seo se be se tla bolela’ng bakeng sa batho ka moka? Ka go rialo Sathane o be a tloga a belaela potego ya bohle bao ba nyakago go hlankela Modimo. Ka kgonthe, ka go godiša kgang, Sathane o ile a botša Jehofa gore: “Motho [e sego Jobo feela] tše a naxo natšô’ a ka di nthša tšohle xe a hlêkêlêla bophelô bya xaxwe.”—Jobo 1:8, PK; Jobo 2:4.
14. Histori e bontšhitše’ng mabapi le tatofatšo ya Sathane malebana le batho?
14 Histori e bontšhitše gore ba bantši, go swana le Jobo, ba ile ba dula ba botegela Jehofa ge ba lebeletšane le teko—ka go fapana le polelo ya maaka ya Sathane. Ba thabišitše pelo ya Jehofa ka tsela ya bona ya potego, gomme se se neile Jehofa phetolo kwerong ya boikgantšho ya Sathane ya gore batho ba tla kgaotša go hlankela Modimo ge ba lebane le mathata. (Ba-Hebere 11:4-38) Ee, batho ba dipelo tše di lokilego ba ile ba gana go furalela Modimo. Gaešita le ge ba be ba tlaleditšwe ke maemo a nyamišago kudu, ba ile ba ithekga kudu ka Jehofa gore a ba nee matla a go kgotlelela.—2 Ba-Korinthe 4:7-10.
15. Ke potšišo efe yeo e ka rotogago mabapi le dikahlolo tša Modimo tša nakong e fetilego le tša nakong e tlago?
15 Eupša go diriša ga Jehofa toka go akaretša se se fetago kgang ya bogoši le go belaela potego ya batho. Beibele e re nea pego ya dikahlolo tša Jehofa mabapi le batho ka o tee ka o tee gaešita le ditšhaba ka moka. Gape e na le diporofeto tša dikahlolo tšeo a tlago go di phetha nakong e tlago. Ke ka baka la’ng re ka kgodišega gore Jehofa e bile yo a lokilego le gore o sa tla ba yo a lokilego dikahlolong tša gagwe?
Lebaka Leo ka Lona Toka ya Modimo e Lego e Phagamego
16, 17. Ke mehlala efe e bontšhago gore batho ba na le pono e lekanyeditšwego ge go tliwa tabeng ya toka ya kgonthe?
16 Mabapi le Jehofa, go ka bolelwa ka mo go swanetšego gore: “Ditsela tša gagwe ka moka ke toka.” (Doiteronomio 32:4, NW) Ga go le o tee wa rena yo a ka bolelago bjalo ka rena ka gobane gantši kudu pono ya rena e lekanyeditšwego e ka šira kwešišo ya rena ka seo se lokilego. Ka mohlala, ela hloko Aborahama. O ile a lopa Jehofa mabapi le phedišo ya Sodoma—go sa šetšwe bokgopo bjo bo bego bo apareditše moo. O ile a botšiša Jehofa gore: “Naa O ka fediša moloki xa mmôxô le yo mobe naa?” (Genesi 18:23-33) Go ba gona, karabo e bile aowa. E bile feela ka morago ga ge Lota wa moloki le barwedi ba gagwe ba fihlile motseng wa Tsoare moo Jehofa ilego ‘a nešetša tshebela le mollo’ godimo ga Sodoma. (Genesi 19:22-24) Ka mo go fapanego, Jona o ile a ‘befelwa gagolo’ ge Modimo a be a bontšha kgaugelo bathong ba Ninife. Ka ge Jona a be a šetše a tsebaditše phedišo ya bona, o be a tla kgotsofatšwa ke go bona ba fedišwa—go sa šetšwe go itshola ga bona mo go tšwago pelong.—Jona 3:10–4:1.
17 Jehofa o ile a kgonthišetša Aborahama gore go bontšha ga Gagwe toka ga go akaretše feela go fediša ba kgopo eupša go akaretša le go phološa ba lokilego. Ka lehlakoreng le lengwe, Jona o ile a swanelwa ke go ithuta gore Jehofa ke yo a gaugelago. Ge e ba ba babe ba fetoša ditsela tša bona, o ‘rata go lebalela.’ (Psalme 86:5, bapiša le PK.) Ka go se swane le batho ba bangwe bao ba sa šireletšegago, Jehofa ga a diriše kahlolo e sehlogo feela bakeng sa go bonagatša matla a gagwe, e bile ga a timane ka kwelobohloko ya gagwe ka baka la go boifa gore o tla lebelelwa e le yo a sa kgonego go ikemela. Tsela ya gagwe ke go bontšha kgaugelo neng le neng ge go e-na le motheo wa go dira bjalo.—Jesaya 55:7; Hesekiele 18:23.
18. Bontšha go tšwa Beibeleng gore Jehofa ga a dire dilo ka go fo tšewa ke maikwelo.
18 Lega go le bjalo, Jehofa ga a foufatšwe ke maikwelo feela. Ge batho ba gagwe ba be ba nwelela borapeding bja medimo ya diswantšho, Jehofa o ile a bolela ka go tia gore: “Ka Xo lefetša ditsela tša xaxo, ka Xo rolêla makxapha a xaxo ka moka. Leihlô la-ka le ka se kê la Xo kwêla bohloko, nka se kê ka Xo setša; Ke tlo Xo rolêla mekxwa ya xaxo.” (Hesekiele 7:3, 4) Ka gona ge batho ba reteletše tseleng ya bona, Jehofa o ahlola ka mo go swanetšego. Eupša kahlolo ya gagwe e theilwe bohlatseng bjo bo tiilego. Ka go rialo, ge “kgoeletšo,” (PK) e fihlile ditsebeng tša gagwe mabapi le Sodoma le Gomora, Jehofa o itše: “A nke ke foloxêlê xôna ke bônê xe ba dirile ka moka tšeo di fihlilexo xo nna ka tumô ya bôná.” (Genesi 18:20, 21) Re ka leboga kudu gakaakang gore Jehofa ga a swane le batho ba bantši bao ba akgofelago go dira diphetho pele ba e-kwa ditaba ka botlalo! Ka kgonthe, Jehofa o bjalo ka ge Beibele e mo hlalosa ka gore ke “Modimo wa therešo, yoo a se nago go hloka toka.”—Doiteronomio 32:4, NW.
Bota Toka ya Jehofa
19. Ke eng seo re ka se dirago ge e ba re e-na le dipotšišo tše di gakantšhago mabapi le tsela yeo Jehofa a dirišago toka ka gona?
19 Beibele ga e arabe potšišo e nngwe le e nngwe yeo e lego mabapi le ditiro tša Jehofa tša nakong e fetilego; e bile ga e nee ditaba ka moka ka botlalo tša mabapi le kamoo Jehofa a tlago go phetha kahlolo ka gona malebana le batho ka o tee ka o tee le dihlopha nakong e tlago. Ge re gakantšhwa ke dipego goba diporofeto ka Beibeleng moo ditaba tše bjalo di sa newego ka botlalo, re ka bontšha potego e swanago le yeo e bontšhitšwego ke moporofeta Mika, yoo a ngwadilego gore: “Ke dula kè letetše Modimo Mo-mphološi.”—Mika 7:7.
20, 21. Ke ka baka la’ng re ka kgodišega gore Jehofa ka mehla o tla dira se se lokilego?
20 Re ka kgodišega gore boemong bjo bongwe le bjo bongwe, Jehofa o tla dira se se lokilego. Gaešita le ge go bonala batho ba hlokomologa ditiro tša go hloka toka, Jehofa o holofetša gore: “Tefetšô ké ya-ka, le kôtlô ké ya-ka.” (Ba-Roma 12:19) Ge e ba re bontšha boemo bja kgopolo bja go leta, re tla boeletša kgodišego e tiilego yeo e boletšwego ke moapostola Paulo ge a be a re: “A ke xo re mo xo Modimo xo na le xo se loke?—Xa xo byalo.”—Ba-Roma 9:14.
21 Ge re sa letile seo, re phela ‘dinakong tše hlobaetšago tšeo go lego thata go lebeletšana le tšona.’ (2 Timotheo 3:1, NW) Go hloka toka le “dipateletšo” di feleleditše ka ditiro tše dintši tša sehlogo tša tshwaro e mpe. (Mmoledi 4:1, PK) Lega go le bjalo, Jehofa ga se a fetoga. O sa dutše a hloile go hloka toka, gomme o na le taba kudu le bao e lego bahlaselwa ba gona. Ge e ba re dula re botegela bogoši bja Jehofa, o tla re nea matla a go kgotlelela go fihlela ka nako ya gagwe e beilwego ge a tlo lokiša ditiro ka moka tša go hloka toka ka tlase ga pušo ya Mmušo wa gagwe.—1 Petro 5:6, 7.
^ par. 13 Jehofa o boletše mabapi le Jobo gore: “Lefaseng ka moka xa xo motho e a swanaxo le yêna.” (Jobo 1:8) Ka gona, mohlomongwe Jobo o phetše ka morago ga lehu la Josefa le pele ga ge Moše e ka ba moetapele yo a kgethilwego wa Isiraele. Ka go rialo, ka nako yeo go be go ka bolelwa gore ga go na yo a bego a e-na le potego e swanago le ya Jobo.


text:
Pono Ya Beibele
Tlaišego
Batho ba bangwe ba nagana gore Modimo ke yena a bakelago batho tlaišego, goba ge e ba ga se yena a e bakago, ga a tshwenyege ka yona. Eupša na se ke seo Beibele e se rutago? Karabo e ka go makatša.
Na Modimo o re bakela tlaišego?
“Ee, ka kgonthe Modimo yena ga a dire tše kgopo.”—Jobo 34:12.
SEO BATHO BA SE BOLELAGO
Ba bangwe ba re dilo ka moka tšeo di diregago ke thato ya Modimo. Ka gona, ba dumela gore Modimo ke yena a re bakelago tlaišego. Ka mohlala, ge go direga dikotsi tša tlhago ba nagana gore ditiragalo tše ke tsela ya Modimo ya go otla bao ba dirilego dibe.
SEO BEIBELE E SE BOLELAGO
Beibele e ruta ka mo go kwagalago gore Modimo ga se yena a re bakelago tlaišego. Ka mohlala, Beibele e re ge re welwa ke diteko, e tla ba phošo go bolela gore: “Ke lekwa ke Modimo.” Ka baka la’ng? Ka gobane “Modimo a ka se ke a lekwa ka dilo tše mpe le gona yena ga a leke motho le ge e le ofe.” (Jakobo 1:13) Ka mantšu a mangwe, Modimo le ka mohla ga se yena a re bakelago diteko tšeo di re welago goba tlaišego. Go dira bjalo e tla ba go bontšha bokgopo, eupša “Modimo yena ga a dire tše kgopo.”—Jobo 34:12.
Ge e ba Modimo e se yena a re bakelago tlaišego, gona ke mang goba ke’ng seo se e bakago? Ka maswabi, gantši batho ba swarwa gampe ke batho ba bangwe bao ba sa phethagalago. (Mmoledi 8:9) Go oketša moo, re ka welwa ke dikotsi ka baka la “ditiragalo tšeo di sa letelwago,” e le ka gobane re bile lefelong le le fošagetšego ka nako e fošagetšego. (Mmoledi 9:11) Beibele e ruta gore “mmuši wa lefase le,” e lego Sathane Diabolo, ke yena a ikarabelago ka tlaišego ya batho, ka ge “lefase ka moka le rapaletše matleng a yo kgopo.” (Johane 12:31; 1 Johane 5:19) Ke Sathane—e sego Modimo—yo a bakelago batho tlaišego.
Na Modimo o na le taba le go tlaišega ga rena?
“Tlalelong ka moka ya bona le yena o be a tlalelwa.”—Jesaya 63:9.
SEO BATHO BA SE BOLELAGO
Ba bangwe ba nagana gore Modimo ga a na taba le diteko tša rena. Ka mohlala, mongwadi yo mongwe o boletše ka Modimo gore, “ge e le gabotse ga a na kgaugelo goba lešoko ge re tlaišega.” Mongwadi yo o boletše gore ge e ba Modimo a le gona, o swanetše go ba a “sa kwele [batho] bohloko.”
SEO BEIBELE E SE BOLELAGO
Go e na le gore Beibele e hlalose Modimo e le motho wa go se be le kwelobohloko goba wa go se be le taba, e ruta gore Modimo o kgongwa kudu ke tlaišego ya rena, gomme kgauswinyane o tla e fediša. Ela hloko ditherešo tše tharo tšeo di homotšago tšeo di hwetšwago ka Beibeleng.
Modimo o bona tlaišego ya rena. Go tloga mathomong a tlaišego ya batho, ga gona le lerothi le letee la megokgo leo le ilego la wa Jehofa * a sa le lemoge, ka gobane “mahlo a gagwe a phadimago” a bona dilo tšohle. (Psalme 11:4; 56:8) Ka mohlala, ge barapedi ba gagwe mehleng ya bogologolo ba be ba gateletšwe, Modimo o itše: “Ke bone mohlako wa batho ba ka.” Eupša na o be a fo lemoga feela bohloko bja bona? Aowa, ka gobane o okeditše ka gore: “ke tseba mahloko a bona gabotse.” (Ekisodo 3:7) Batho ba bantši ba homotšwa ke go tseba therešo yeo—kgopolo ya gore Modimo o tseba ditlaišego tša rena ka moka, gaešita le diteko tšeo batho ba bangwe ba sa di tsebego goba go di kwešiša ka mo go feletšego.—Psalme 31:7; Diema 14:10.
Modimo o a re kwela ge re tlaišega. Jehofa Modimo ga a bone feela tlaišego ya batho eupša gape o kgomega kudu ka yona. Ka mohlala, Modimo o be a tloga a tshwenyegile ge barapedi ba gagwe ba bogologolo ba be ba lebane le diteko. Beibele e re: “Tlalelong ka moka ya bona le yena o be a tlalelwa.” (Jesaya 63:9) Le ge Modimo a phagametše batho kudu, o kwela bohloko bao ba tlaišegago—bjalo ka ge eka bohloko bjoo bo ka pelong ya gagwe! Ge e le gabotse, “Jehofa o na le lerato le legolo e bile ke yo a gaugelago.” (Jakobo 5:11) Go oketša moo, Jehofa o re thuša go kgotlelela tlaišego ya rena.—Bafilipi 4:12, 13.
Modimo o tla fediša tlaišego ka moka ya batho. Go ya ka Beibele, Modimo o tla fediša tlaišego ya batho ka moka polaneteng. Ka Mmušo wa gagwe wa legodimong, Jehofa o tla fetoša maemo a batho—gore e be a makaone. Ka nako yeo, Beibele e holofetša gore Modimo “o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.” (Kutollo 21:4) Go thwe’ng ka bao ba šetšego ba hwile? Modimo o tla ba bušetša bophelong gona mo lefaseng e le gore le bona ba thabele bophelo bja go se be le tlaišego. (Johane 5:28, 29) Na go na le yo a tla tshwenywago ke go nagana ka dilo tšeo di kwešago bohloko tša tlaišego ya nakong e fetilego? Aowa, ka gobane Jehofa o holofetša gore: “Dilo tša pele di ka se sa gopolwa, e bile di ka se sa rotoga pelong.”—Jesaya 65:17. *
^ par. 13 Jehofa ke leina la Modimo bjalo ka ge le utolotšwe ka Beibeleng.